text:
ABŞ-nyň Döwlet sekretary Hillary Klinton Fransiýanyň paýtagty Parižde Liwiýanyň esasy oppozision toparynyň wekili bilen gepleşik geçirdi. Şol topar Liwiýanyň lideri Muammar Kaddafä garşy halkara jemgyýetçiliginiň goldawyny gazanmaga synanyşýar.
Klinton Parižiň aeroportunda, 14-nji mart,
Bu duşuşyk Liwiýanyň howa giňişliginde uçuş gadaganlygyny girizmek meselesine bagyşlanar diýlip garaşylýardy. Emma Pariž myhmanhanasynda bolan duşuşykdan soňra, liwiýaly wekil Mahmod Jibril we Hillary Klinton bu meselede haýsydyr bir çözgüdiň tapylandygyny aýtmadylar.
Klintonyň ýakyn ýarany Filip Reýnz žurnalistlere beren maglumatynda bu duşuşygyň “hususy hem-de dostlukly” ýagdaýda geçenligini aýtdy.
Duşenbe güni giçlik Klinton “G-8” toparyna girýän ýurtlaryň daşary işler ministrleri bilen hem duşuşyp, Fransiýa bilen Britaniýa tarapyndan BMG-niň Howpsuzlyk Geňeşine teklip edilen Liwiýanyň howa giňişliginde uçuş gadaganlygyny girizmek meselesi hakda pikir alyşdy.
Teklip edilen şol rezolýusiýa parahat ilaty we oppozision toparlaryň agzalaryny goramak maksady bilen Kaddafiniň uçarlarynyň NATO we ABŞ tarapyndan urlup ýykylmagy ýaly maddalary öz içine alýar. Emma bu teklibiň kabul edilen halatynda hem onuň amala aşyrylmagy we Liwiýanyň howa giňişligine gözegçilik edilmegi uçin ýüzlerçe uçar gerek bolar.
”G-8” toparyna girýän ýurtlaryň wekilleriniň arasynda duşuşyklar dowam edýärkä, 15-nji martda Hillary Klinton Müsüre sapar etdi. Müsürden soňra onuň Tunise barmagyna garaşylýar.
Kaddafiniň harbylarynyň güýji
Bu tagallalar dowam edýärkä, Kaddafiniň harbylarynyň ýurduň günbatarynda ýerleşýän Zawara şäherini oppozisiýanyň elinden gaýdyp basyp alanlygy barada maglumat gelip gowuşdy. Bu oppozision güýçler tarapyndan eýelenen ilkinji şäherlerden biridi.
Eger bu habar tassyklansa, ol Kaddafiniň paýtagt Tripoli bilen Tunisiň aralygyndaky ýerlerde öz kontrollygyny berkidenligini aňladar. Kaddafiniň tarapyny tutýan harbylar ýurduň gündogarynda basylyp alnan ýerleri gaýdyp almak barada hem tagallalaryny dowam etdirýärler.
Kaddafiniň harbylary ýurduň gündogarynda basylyp alnan ýerleri gaýdyp almaga synanyşýarlar.
Region boýunça amerikan synçysy Jefri Waýtyň Azatlyk Radiosyna beren interwýusynda aýtmagyna görä, Kaddafiniň harbylary ýurduň gündogarynda ýerleşýän etraplaryna çuň aralaşdygyça, onuň öz esgerlerini azyk-iýmit we ýarag bilen üpjün etmesi kynlaşar.
“Häzir Kaddafiniň güýçleriniň ýagdaýy belli bir derejede amatly, emma olaryň bu güýjüni gorap bilip-bilmejegini wagt görkezer. Ol öz harbylary bilen bilelikde belli bir derejede üstünlik gazandy. Emma esasy kynçylyk öňde” diýip, Waýt aýdýar.
Soňra ol şeýle diýýär: “Kaddafi oppozisiýanyň gözegçiligindäki Misurata etrabynda o diýen iş etmedi. Şol şähere girmek barada käbir tagallalar edildi, emma şol synanyşyklar başa barmady. Kaddafi öz harbylaryny Liwiýanyň gündogar etraplaryna iberýär. Netijede olaryň bu güýjüni goramagy barha kynlaşsa gerek we oppozisiýanyň nukdaýnazaryndan aýdylanda, olar üçin gündogary kontrolda saklamak aňsat bolar”.Halkara garaýyşlar tapawutly
Şol bir wagtyň özünde-de Britaniýadyr Fransiýa tarapyndan teklip edilýän we Liwiýanyň howa giňişliginde uçuş gadaganlygyny girizmek baradaky mesele 15-nji martda “G-8” toparynyň wekilleriniň arasynda Parižde geçirilen gepleşikleriň gün tertibiniň esasy üns merkezinde boldy. Emma habarlardan mälim bolşuna görä, “G-8” toparynyň agzalary Liwiýa garşy harby çäre görmek baradaky bu teklibi goldamakdan çeke durup, ony BMG-niň Howpsuzlyk Geňeşine galdyrmaga synanyşýarlar.
“G-8” ýurtlarynyň wekilleriniň arasyndaky duşuşykdan, Pariž, 15-nji mart.
Emma Howpsuzlyk Geňeşiniň agzalarynyň bu ugurdaky garaýşy biri-birinden tapawutly. Orsýet bilen Hytaý harby çäräni doly goldamaýar. Germaniýa bilen ABŞ hem bu ugurda dürli şübheleri öňe sürýärler. Fransiýanyň daşary işler ministri Alain Juppe 15-nji martda eden çykyşynda “G-8” toparyna girýän ýurtlaryň wekilleriniň ählisini uçuş gadaganlygyny girizmäge razy etmegi başarmanlygyny aýtdy.
“Häzirki döwürde men ”G-8” toparyna girýän hyzmatdaşlyrymyzy razy etmegi başarmadym. Bu tagallanyň başyny Fransiýa bilen Britaniýa çekýär. Şu mahal ýagdaý nähili? Kaddafi utuş gazanýar. Eger biz geçen hepde käbir aeroportlary we Kadafiniň uçarlaryny weýran eden bolsadyk, oppozisiýa bu günki ýagdaýynda bolmazdy” diýip, Fransiýanyň daşary işler ministri aýtdy.
Fransiýanyň wekili güýç ulanylmasa, Kaddafiniň güýçleriniň Bengazi şäherini gaýtadan eýelemeginiň öňüni alyp bolmajagyny hem belledi.
Arap Ligasynyň ýolbaşçysy Amr Mosa bolsa parahat ilaty goramak maksady bilen BMG-ni Liwiýanyň režimine garşy ýurduň howa giňişliginde uçuş gadaganlygyny girizmäge çagyrdy. Emma agzalýan topar Liwiýa daşary ýurt harbylarynyň iberilmegine garşy çykýar.
Mosa bilen Ýewropa Bileleşiginiň daşarky gatnaşyklar boýunça ýörite wekili Katrrin Aşton duşenbe güni duşuşyp, Afrika Bileleşiginiň, Arap Ligasynyň we ÝB-niň arasynda geçiriljek nobatdaky ýygnakda uçuş gadaganlygyny girizmek meselesiniň ýygnagyň gün tertibine giriziljekdigini bellediler. Bu sammitiň geçirilmeli güni bolsa henize çenli kesgitlenenok.


c: text/html

text:
Türkiýäniň saýlaw resmileri milli simwollary betniýetli ulanany üçin ýurduň premýer-ministri Rejep Taýyp Erdoganyň partiýasynyň ýerli saýlaw kampaniýasy üçin niýetlenen wideosyny böwetlediler. Ýöne premýer-ministr saýlaw resmileriniň bu çykaran kararyna garşy aýak direjekdigini aýdýar.
Türkiýäniň Ýokary saýlaw komissiýasy 1 minut dowam edýän wideoda türk baýdagynyň ulanylmagy 30-njy martda geçiriljek häkimlik saýlawlary üçin alnyp barylýan kampaniýanyň düzgünlerini bozdy diýdi.
Şeýle-de, gürrüňi edilýän wideoda doga-dileg edýän adam hem görkezilýär. Syýasy kampaniýalarda ýurduň baýdagynyň we dini simwollaryň görkezilmegi Türkiýäniň kanuny tarapyndan gadagan edilýär.
Muňa garamazdan, türk metbugatyna salgylanyp berilýän maglumatlarda Erdogan: “Onda biz bu kanuny gadagan ederis. Biz gadagançylygy gadagan ederis” diýdi.

robotstxt: allowed

filter: keep


text:
Ukrainanyň gündogarynda Russiýanyň baýdaklaryny galgadýan harby ulaglaryň hereket edýändigi görüldi. Gürrüňi edilýän bu ulaglar Kramators şäheriniň içinden geçip, soňra Slowýansk şäherine bardylar. Ulaglaryň ýokarysynda onlarça ýörite harby lybasly adamlar otyrdy.
Internetde ýaýradylan bu wideoda ukrain güýçleri Russiýa tarapdary separatistlere goşulmaga geçen ýaly bolup görünýär, emma Ukrainanyň Daşary işler ministrligi özüniň hiç bir harby ulagynyň başgalar tarapyndan ele salynmandygyny we esgerleriň tarap saýlamandygyny habar berýär.
Bu aralykda, 16-njy aprelde separatistler regionyň esasy şäheri Donetskiň şäher administrasiýa jaýyna böwsüp girdiler. Şäher geňeşiniň metbugat wekiliniň sözlerine görä, azyndan 20 ýaragly adam binanyň gözegçiligini ele geçiripdir.


text:
Bir gün Pygamberimiziň huzuryna bir adam gelip, öz keç ykbalyndan nalapdyr. Hezreti Pygamber aleýhisselam ýylgyryp şeýle diýýär.
Juda beýle däldir-le. Çünki keç ykbalyndan söz açýan adamyň ýagşy ýazgyt hakynda-da düşünjesi bolaýmalydyr. Meselem, aýt, hany, ejeň, kakaň dirimi? - Ol adam baş atandansoň, Pigamberimiz sözüni dowam etdiripdir:
-Seret! Ýaşyň ep-eslä ýetse-de, entek hem eneň-ataň diri, bu az kişä nesip etdirýändir.
Şeýle aýratynlyga eýedigini subut etmek üçin ýagşy perzent bol, olaryň hyzmatynda gaýym dur, razylygyny we dileg dogalaryny al. Töweregindäkilere nepi degip, olaryň minnetdarlyklaryny, alkyşlaryny alýan ynsan, heý, ýazgydyndan şikaýat edermi?
- Seniň azajyk erkiň ýokmy? Ony ýagşy netijeler üçin ulan, hem hoşwagt bol, hem hoşwagt et diýip, Pygamberimiz sargapdyr.
Ýogsa-da, ynsan ýazgyt galamynyň özi üçin ýazan wezipesini berjaý edýär. Beýik Ýaradan çäksiz ylmy bilen ynsany şu dünýä geleninden tä ölünçä näme etjekdigini bilýänidigi üçin nämeler bitirip, nämeler ýitijekdigini, begenç we gynançlaryny ýazgyt depderine ýazypdyr. Adam hem bu depderde özi üçin ýazylan kysmaty ýaşamak üçin dünýä gelýär.
Ýazylan ýazgydy ýaşalandan soň okap bolýar. Onuň üýtgedilmegi , ýaşalmazlygy bolsa asla mümkin däldir.
Dile-geldi, bile geldi, ýazgyt hakynda bir hekaýa hem aýdyp bereýin:
Gadym zamanlarda bir patyşa „Az salymlyk hem bolsa dünýämi ýtgedeýin “ diýip niýet bilen ýeke özi baglyk ýere gezelenje çykypdyr. Ol dag içinde täsin bir kölüň üstinden barypdyr. Kölüň gyrasynda ösüp oturan agaja arkasyny diräp oturan ak sakal goja patyşanyň ünsüni çekipdir. Goja sarsman oturşuna öňündäki käseden iki sany daşy alyp kölüň içine oklap göýberýärmiş. Goja şeýdip daşlary jübüt-jübütden köle oklap, käsesini boşodanyndan soň ýerinden turupdyr. Muňa garaşyp duran patyşa hem şol wagt onuň ýanyna gelip, kölüň başynda bir näçe sagatlap oturup, suwa iki-ikiden daş oklamagynyň syryny, gojadan sorapdyr.
Ak sakally goja: „Men adamlaryň ýazgydyny biri-birine baglaýaryn“ diýip jogap beripdir. Patyşa: „Iň soňky oklan daşyň kime degişli“ diýip gyzyklanypdyr. Goja-da „Patyşanyň gyzy Gülnahal bilen bagbanyň ogly Ahmediň ýazgydyny bir-birine bagladym“ diýip jogap beripdir.
Elbetde bu habara begenmedik patyşa köşgine dolanyp gelipdir-de, bagbanyň oglyndan dynmagyň kül-küline düşýär. Ol Ahmedi ýanyna çagyryp, eline bir kagyz tutdurypdyr-da „Bar şuny Güne gowşuryp gel“ diýýär. Haty alan Ahmet ýola düşüpdir. Şol wagt Günüň şekili köle düşüp durmyş. Ahmet Gün şu ýerde bolsa gerek diýip, eşiklerini çykaryp, haty alyp özüni köle oklapdyr. Ol günüň şöhlesiniň düşüp duran ýerinde, suwuň düýbünde bir sandyga gözi düşüpdir. Sandygy suwdan çykaran ýigit garaýagyz bedeniniň Gün düşen ýeriniň ap-ak bolandygyny görüpdir. Sandygyň içi bolsa gyzyl-kümiş, lagly-merjenden doly hazynamyş. Onuň içinde „Günden patyşa hat“ diýilip ýazylan, hatly bukja-da barmyş. Şähere dolanan Ahmet özini baý täjir diýip tanadypdyr. Sähel wagtdan bolsa, patyşanyň gyzyna söz aydyp, oňa öýlenipdir.
Gyzyny akýagyz baý ýigide durmuşa çykaranyna begenen patyşa bir näçe günden soň, ýanyna emeldarlaryny alyp giýewisiniň öýüne myhmançylyga barypdyr. Supra ýazylyp, nahar çekilip, her kim saçak başyna geçende, giýew ýigidiň bedeniniň Gün düşmedik ýeriniň garadygy görünipdir. Patyşa saklanyp bilmän „Ahmet“ diýip gygyranda, onuň „Emriňize tabyndyryn“ diýip jogap bermesi, kimiň-kimdigini Aý dogan ýaly edipdir. Patyşa bolan işleri başdan aýak gürrüň bermegi buýurýar.
Ahmet hem başyndan geçirenlerini birin-birin gürrüň berýär.
Iň soňunda patyşa: „Ýeri, hany, maňa ýazylan hat? “ diýip sorapdyr.Ahmet içki otagdan patyşa ýazylan haty alyp gelipdir. Patyşa haty açyp şu ýazgyny akapdyr:
„Güne hat ýazylmaýar. Ýazylan ýazgyt bolsa bozulmaýar“
30 января 2013
Adam öz ýazgydyna şükür edip ýaşamaly


text:
Oppozision Asia-Russia Today websaýtynyň baş redaktory näbelli hüjümçiler tarapyndan ençeme sapar urlup ýenjildi.
Ýewgeniý Hamaganowa garşy bu hüjüm 12-nji iýulda Burýatiýa respublikasynyň paýtagty Ulan-Udede amala aşyryldy.
Burýatiýanyň Demokratiýa we azatlyk boýunça milli hereketiniň agzasy Doržo Dugarowyň 13-nji iýulda aýtmagyna görä, Hamaganowyň boýny döwlüp, keselhana düşüpdir.
Dugarow hüjümiň syýasy sebäpler bilen baglydygyny we redaktora ençeme sapar haýbat atylandygyny aýtdy.
Oppozision “Ýabloko” partiýasynyň agzasy Hamaganow federal hökümeti we prezident Wladimir Putini tankyt ediji makalalary bilen tanalýar.


text:
Sowet döwründe jaýlaryň hökümet tarapyndan berilmegine öwrenişen ilata 1990-njy ýyllaryň başynda gysga wagtyň dowamynda öz ýaşaýan jaýlaryny hususlaşdyrmaga rugsat edildi. Soňra jaýlaryň hususlaşdyrylmagyna hem satylmagyna maratoriý yglan edildi. Hökümet “elita” jaýlaryny gurup, ilata satmaga synanyşdy.
2006-nji ýylyň ahyrynda döwletiň lideri çalşyp, Türkmenistanda gozgalmaýan emlägiň bazarynyň ilkinji kerpiçleri örülip başlandy. Ýöne jaýlaryň aşa gymmat bolmagy sebäpli olar köp türkmenistaly üçin henize çenli elýeterli däl.
Türkmenistanyň Ykdysadyýet we ösüş ministrliginiň resmi internet saýtynda türkmen hökümetiniň ilatyň jaý bilen üpjünçiligini, durmuş-ýaşaýyş şertlerini düýpli ýokarlandyrmak maksady bilen ýaşaýyş jaýlaryny gurmak we ýeňillikli bank karzlarynyň hasabyna ilata ýerlemek ugrunda iş alyp barýandygy aýdylýar.
Bazar ykdysadyýetiniň mehanizmi ornaşdyrylan ösen we ösýän ýurtlaryň köpüsinde ýaşaýyş jaý bazary bar. Şol bazardaky tendensiýalar ýaşaýyş jaýlarynyň bahalaryny, jaýlary kireýine almak üçin tölenmeli tölegleri kesgitleýär. Şeýle hem telekeçilik üçin ýöriteleşdirilen binalary satyn almak hem kireýine almak üçin adamlar hut gozgalmaýan emlägiň bazarynda işleýan maklerlere ýüzlenýarler.
Degerli şertler
Ýöne şeýle bazaryň emele gelmegi üçin ýurtda degerli şertler döredilmeli. Ýagny, gozgalmaýan emlägiň eýeçiligi kanun tarapyndan kepillendirilmeli, emläge isleg peýda bolmaly, emlägiň gurluşygy bilen meşgullanýan hususy kompaniýalara ýol berilmeli, hususy banklar işlemeli. Munuň üçin bolsa ýurtda gozgalmaýan emlägiň bazary boýunça ygtybarly statistik maglumatlaryň esasynda wagtal-wagtal analizler geçirilmeli.
Statistiki maglumatlary ýöretmek bolsa köp ýurtlarda hut hökümetiň wezipesine girýär. Ýöne gozgalmaýan emlägiň bazarynyň ösmegine ýardam berip biljek ygtybarly statistiki maglumatlar Türkmenistanda henize çenli köpçülige elýeterli däl. Mysal üçin, “Daýhan bankynyň” ykdysadyýetiň hökümete degişli bolmadyk pudagynyň hasaplaşygyna hem bu pudaga karz-kreditleriň berilmegine jogapkär bölüminiň ýolbaşçysy Yslam Artykow 13-nji sentýabrda Türkmenistanda ipotekanyň ösdürilmegi barada ýörite makala ýazypdyr. Şol makalada ýurtda näçe ipoteka kreditiniň berlendigi, olaryň umumy möçberi barada düýpden maglumat berilmeýär. Onda diňe müňlerçe adamyň abadanlaşdyrylan jaýlary edinendikleri aýdylýar.
Ykdysatçylaryň ýazýan makalalary bolsa köplenç sanlardan çen tutulyp ýazylýar. Şonuň üçinem, synçylaryň pikirine görä, Türkmenistanda soňky ýyllar kemala gelip ugran ýaşaýyş jaý bazarynyň ýagadaýyna doly baha bermek mümkin däl. Türkmenistanda bu bazaryň döremeginde türkmen döwletiniň rolunyň gaty uludygy bolsa mese-mälimdir. Sebäbi Türkmenistanda bazar ykdysadyýetli beýleki ýurtlardan tapawutlylykda ýaşaýyş jaýlarynyň gurluşygy esasan döwlet tarapyndan alnyp barylýar.
Žurnalist Aşyrguly Baýryýew: “Döwletden ýaşaýyş jaýyny almakdan tamasyny üzen adamlar hususylaşdyrylan kwartiralary satyn alyp başladylar. Türkmen häkimiýetleri hem satlyk ýaşaýyş jaýlarynyň gurluşygyna girişip, daşary ýurt kompaniýalaryna gymmat “elit” diýlip atlandyrylýan hususy jaýlarynyň gurluşygyny tabşyrdylar. Şeýdip, ýurtda ýaşaýyş jaý bazary emele gelip başlady” diýip belledi.
Şeýle hem Baýryýew döwletiň sargydy boýunça gurlan gymmat jaýlaryň bazar nyrhyndan ministrliklere satylandygyny aýdyp, býujet edaralarynda işleýän adamlar üçin ýarpy bahadan satylyp başlandygyny gürrüň berdi. Netijede žurnalistiň aýtnmagyna görä, ýaşaýyş jaý bazarynda korrupsiýa döräpdir. Raýatlaryň birine jaýyň doly bahasyna, beýlekilere bolsa has arzan satylmagy bilen bagly ýurtda bazar ykdysadyýetiniň düzgünleriniň bozulandygyny Aşyrguly Baýryýew belledi.
Ipotekany almak
Azatlyk Radiosy bilen söhbetdeş bolan Mary şäheriniň ýaşaýjysy ýeňillikli ipoteka kreditine jaý edinmekligiň gaty kyndygyny gürrüň berdi. Muňa Mary welaýatynda işsizligiň derejesiniň ýoka bolmagy, işsiz galyp, girdeji çeşmesini görkezip bilmeýän adamlara bolsa banklaryň ipoteka bermeýändigi sebäp bolýar diýip, ol zeýrenýär.
Aşgabadyň ýaşaýjylarynyň biri, Nyýazow döwründe oýi ýykylyp, jaýsyz galan zenan şäher häkimliginde özlerine abadanlaşdyrylan “elita” diýlip atlandyrylýan jaýlardan kwartira satyn almagyň teklip edilendigini, jaýlaryň bahasynyň aşa gymmat bolandygy sebäpli özüniň bu teklibi ret edendigini Azatlyk Radiosyna gürrüň berdi. Onuň aýtmagyna görä, 30 ýyllyk ýeňillikli ipoteka kreditini alan adamlar diňe bankyň beren karzynyň üstüne münýän göterimini üzlüşmek üçinem her aýda 176 dollar pul tölemeli. Soňra-da 25 ýylyň dowamynda her aýda ipotekanyň töleglerine 535 dollardan tölemeli.
Türkmenistanda ortaça aýlyklaryň 200 dollara barabardygyny göz öňünde tutsak, onda hatda hökümet edaralarynda işleýän adamlar üçinem ipoteka tölegleriniň ýarpysyny-da tölemegiň aňsat düşmeýändigi düşnüklidir. Ýagny, diňe ipoteka töleglerine aýyna takmynan 270 dollar tölemeli bolsa, onda ýerli ýaşaýjylara maşgalasyny ekläp-saklamak aňsat düşmez. Hatda maşgalada iki adam işlände-de, maşgalanyň ortaça girdejisi 400 dollara barabar bolsa, onda 270 dollar ipoteka tölenensoň, galan 130 dollar iýmite, jaýyň kommunal töleglerine we beýleki zerur çykdajylara ýetmejekdigi anyk.
Ösen ýurtlarda maşgala býujetiniň 30%-i, ýagny üçden bir bölegi ipotekany tölemäge ýeterlik bolsa, banklar şeýle karzy berýärler. Ýöne şol ýurtlarda ipoteka kreditlerini berýän banklar hususy pudaga degişli, ilatyň aýlyk haklary hem türkmenistanlylaryňkydan iň bolmanda 4-5 esse ýokary, jaýlar hem hususy kompaniýalar tarapyndan gurlup ilata satylýar.
Zerur ädimler
Ykdysatçy Annadurdy Hajyýew bu meselede türkmen häkimiýetleriň haýsy ýoly saýlap tutjakdygyny anyklamaly diýýär. Ýagny, ýurtda ýa bazar ykdysadyýetiniň mehanizimleri ornaşdyrylmaly ýa-da hökümet ilatyň ýaşaýýş jaý bilen üpjünçiligini doly öz üstüne almaly.
Ykdysatçynyň tassyklamagyna görä, häkimiýetler ilatyň ýaşaýyş jaý üpjünçiligini doly öz üstüne alan halatynda “Hökümet ýurtda ýaşaýyş jaýyna mätäçleriň sanyny anyk kesgitlemeli. Mysal üçin, ýurtda 200 müň maşgala jaý gerek. Olaryň nirede ýaşaýandygy, şol maşgalalaryň maliýe mümkinçilikleri, maşgalanyň ululygy-kiçiligi kesgitlenip, şoňa görä-de ýaşaýyş jaýlary gurulmaly”.
Şeýle hem bilermen “Ýylda toý tutýan ýaşlaryň anyk sanyndan çen tutup, geljekde gurulmaly jaýlaryň sany kesgitlenmeli. Ýurtda dogulýan çagalaryň sany hasaba alnyp, ortaça maşgalanyň ululygy anyklanmaly. Bu maglumatlar analiz edilip, strategiki plan düzülmeli” diýýär.
Hajyýewiň nygtamagyna görä, bazar ykdysadyýetiniň ýoly saýlanan halatynda jaýlaryň gurluşygy doly hususy pudaga geçirilmeli, bank sistemasynda reformalar geçirilip, hususy banklara, ätiýaçlandyryş kompaniýalaryna ýol açylmaly, hökümete degişli jaýlarda ýaşaýan adamlara jaýlaryny hususylaşdyrmaga mümkinçilik bermeli, gözgalmaýan emlägiň bazary bilen bagly iş alyp barýan hususy firmalara ýol bermeli.
“Bu zatlary etmek üçin bolsa ilki bilen ýurtda hemmeleriň kanuna boýun bolmagyny gazanmaly, ýagny demokratiýanyň esasy ýörelgeleri berjaý edilmeli” diýip, ykdysatçy nygtady. Onuň pikiriçe, hökümet gymmat bahaly mermere gaplanan jaýlary gurup, olary edinmäge gurby çatmaýan halka satmaga synanyşmaly däl: “Halkyň ýagdaýyny, maliýe mümkinçiliklerini göz öňünde tutup, jaý gurmaly ýa-da bu meselede hususy pudaga ýol bermeli”.
Türkmenistanly žurnalist Aşyrguly Baýryýew ýaşaýyş jaý bazaryny ösdürmek üçin edilmeli işleriň hataryna jaýlaryň hususylaşdyrylmagynyň girýändigi baradaky pikir bilen ylalaşyp, “Şeýle hem döwlet gozgalmaýan emläk biržasyny döretse, ýaşaýyş jaý bazaryny ösdürip, döwrebaplaşdyryp bilerdi” diýip nygtady.
Türkmenistanly graždan aktiwist Nurberdi Nurmämmedow ýaşaýyş jaýyna mätäç adamlara mellek ýerler berilse, ýurtda ýaşaýyş jaý üpjünçiligi bilen bagly problemany çözüp bolardy diýen pikiri öňe sürýär.


text:
Kürt komandirleri Yragyň demirgazyk şäheri Mosuly "Yslam döwletiniň" jeňçilerinden yzyna almak boýunça Amerikanyň ýolbaşçylygyndaky ýaranlygyň goldawy bilen bu şähere gönükdirilen hüjümde peşmerga söweşijileri bilen yrakly güýçleriň ep-esli öňegidişlik edendigini aýdýarlar.
Bir günläp atylan artilleriýa oklaryndan, bombalardan we raketalardan soň, 17-nji oktýabrda kürt güýçleri takmynan 200 kwadrat kilometr territoriýany alyp, "Yslam döwletiniň" söweşijilerini yza serpikdirendiklerini aýtdylar.
2014-nji ýyldan bäri "Yslam döwleti" atly toparyň elinde bolan Mosuly yzyna almak boýunça barýan söweş amerikan harbylary 2011-nji ýylda Yragy terk edeli bäri bu ýerde geçirilýän iň uly harby operasiýadyr.
Hökümet güýçleri Mosula tarap onuň 60 kilometr çemesi günortasynda ýerleşýän Kaýýarah bazasyndan hereket etse, peşmerga güýçleri gündogardan ilerleýär.
“Belli bir zady aýtmakdan entek ir”
Ýaran güýçleriň, aglabasy ilatsyz boşap galan obalara girmek bilen, söweşiň ilkinji güni gazanan üstünlikleri simwolik ähmiýetlidir. Muňa garamazdan, Amerikanyň goranmak departamentiniň sözçüsi Peter Koogyň aýtmagyna görä, Yragyň güýçleri göz öňünde tutulanyndan has öňde.
"Irki alamatlar boýunça, Yragyň güýçleri öz maksatlaryny amala aşyrdy. Olar ilkinji gün üçin göz öňünde tutulanyndan has öňde. Bu Yragyň planyna laýyklykda barýar. Ýöne, ýene bir gezek nygtaýaryn, belli bir zady aýtmakdan entek ir" diýip, Kook aýtdy.
Ol soňra hem: "Göreris, ["Yslam döwleti"] durup, söweşýärmi. Ýöne biz, näme bolsa-da, yraklylaryň bu işi bitirip biljekdigine ynanýarys" diýip, sözüniň üstüne goşdy.
Ondan ozal Yragyň egni harby eşikli premýer-ministri Haýdar al-Abadi ýurduň ofiserleriniň arasynda durup, operasiýanyň başlanandygyny uly dabara bilen yglan edip, "Ýeňşiň wagty gelip ýetdi" diýdi.
“Mosula diňe hökümet güýçleri girer”
Ol şeýle hem ilatynyň aglaba köplügi sünnilerden durýan Mosula diňe hökümet güýçleriniň girjekdigini wada etdi. Bu ähmiýetli meseledir, sebäbi Mosulyň töweregindäki operasiýalara Eýran tarapdan goldanylýan şaýy ýarym harbylar-da gatnaşýar. Parahat ilata degişli sünnilere ozal zulum-sütem etmekde aýyplanýan bu ýarym harbylaryň gatnaşmagy Mosuldaky sünni ilatyň howpsuzlygy barada alada döretdi.
"Azatlyk ugrundaky operasiýa ýolbaşçylyk edýän güýç Yragyň edermen goşuny bilen milli polisiýa. Mosula girjekler şular, başgalar däl" diýip, Abadi aýtdy.
Mosuly yzyna almak Abadiniň hökümetiniň esasy maksady bolup durýar. Ol şol bir wagtyň özünde-de, merkezi hökümetiň umumy maksat üçin ýurduň özara tapawutly etnik bölekleriniň we bäsdeşlikli tire-taýpalarynyň agzyny birikdirip biljegini ýa bilmejegini görkezjek syýasy meseledir.
Yrakly general Haýdar Fadhil "AP" habar gullugyna hüjüme 25 müňden agdyk ýaragly güýçleriň gatnaşjakdygyny aýtdy.
Peşmerganyň harby ýolbaşçylygy hem operasiýanyň 4 müň çemesi kürt söweşijisini öz içine aljakdygyny bildirdi. Olar Mosulyň gündogarynda "Yslam döwletiniň" elindäki obalary yzyna alypdylar.
“Operasiýa ekstremistik topary ýeňmegiň esasy çözgüdidir”
Şeýle hem kürt harby ýolbaşçylary operasiýanyň Amerikanyň ýolbaşçylygyndaky ýaranlygyň goldawy bilen günortadan hereket edýän Yragyň federal güýçleri bilen utgaşdyrylandygyny bildirdiler.
Birleşen Ştatlaryň ýolbaşçylygyndaky ýaranlygyň komandiri general Stefen Townsendiň aýtmagyna görä, kampaniýanyň ençeme hepdä we ondan hem uzaga çekmegi mümkin.
Birleşen Ştatlaryň goranmak sekretary Aş Karter operasiýa ekstremistik topary ýeňmegiň esasy çözgüdidir diýýär.
“Yslam döwletini” hemişelik ýeňlişe sezewar etmekde "bu bir aýgytly pursat bolup durýar" diýip Karter aýtdy.
"Biz yrakly ýaranlarymyzyň umumy duşmanymyzdan üstün çykyp, Mosuly we Yragyň galan bölegini ekstremistleriň "ýigrenjinden we zulmundan halas etjekdigine ynanýarys" diýip Karter belledi.
Bu aralykda, Ynsanperwer işler boýunça Birleşen Milletler Guramasynyň baş sekretarynyň orunbasary Stefen O'Brien operasiýa sebäpli 1 million ilatyň öý-owzaryny taşlap gaçmagy mümkin diýip duýduryş berdi.
"Yrakly gyzlaryň, oglanlaryň, aýallaryň hem erkekleriň müňlerçesiniň gabawda bolmagy ýa galkan hökmünde saklanýan bolmagy mümkin. Müňlerçe adamyň zor bilen kowlup çykarylmagy ýa söweş liniýalarynyň arasynda gabawa düşmegi-de mümkin" diýip, O'Brien bir beýanatda aýtdy.
Soňky birnäçe günlükde şäheriň ilatyna basym operasiýa ýola goýulýar diýlip, howadan taşlanan müňlerçe listowka arkaly duýduryş berildi.


text:
Halkara jemgyýetçiligi Siriýada onlarça parahat ilatyň, şol sanda iki sany günbatarly žurnalistiň öldürilmegini berk ýazgarýar.
Britan gazetine işleýän meşhur amerikan žurnalisti hem-de Fransiýanyň fotožurnalisti çarşenbe güni Homs şäherinde Siriýanyň harby güýçleriniň oppozisiýa garşy ýaragly hüjüminde öldürildi.
Aktiwistleriň aýtmaklaryna görä, şol gün prezident Başar al-Assadyň howpsuzlyk güýçleriniň oppozisiýa we pitneçilere garşy ýaragly hüjümleriniň dowam etdirilmegi bilen bütin Siriýa boýunça 60-dan gowrak adam öldürilipdir.
“Sunday Times” gazetiniň 56 ýaşly habarçysy Mariýe Kolwin hem-de 28 ýaşly fransuz fotožurnalisti Remi Oçlik Baba Amr etrabynda ýerleşdirilen media merkezine düşen okda öldürildi. Bu ýer Homsuň iň güýçli garşylyk görkezilýän ýeri hasaplanýar.
Şol ýerde ýene-de üç sany günbatarly žurnalistiň ýaralanandygy habar berildi. Olaryň arasynda bir fransuz žurnalisti agyr ýagdaýda ýatyr.
Aktiwistleriň bellemegine görä, mart aýyndan bäri hökümete garşy protestleriň gazaply basylyp ýatyrylmagy netijesinde ölenleriň sany 7,600-a ýetipdir.


text:
Türkmenistanyň Balkan welaýatynyň raýaty Azatlyk Radiosy bilen söhbetdeşliginde ýurtda inçekeseliň öňüni almak meselesinde ilatyň arasynda zerur düşündiriş işleriň geçirilmeýändigi ýaly kemçilikleriň bardygyny aýtdy. Onuň sözlerine görä, ýerli keselhanada çagalar bölümi hem ýok.
Şol bir wagtda-da türkmen hökümeti ýurtda ilatyň saglygyna uly üns berilýändigini we saglygy saklaýyş pudagyna uly mukdarda maýa ýatyrylýandygyny yzygiderli yglan edýär.
Balkan welaýatynyň Serdar şäherçesiniň ýaşaýjysy Arzy bilen Azatlyk Radiosynyň habarçysy Soltan Açylowa söhbetdeş boldy.


text:
Sagdynlyk. Ruhubelentlik. Dostluk.
Türkmenistanyň dünýäde sport abraýy artýar
«Sport» myhmanhanasynyň maslahatlar zalynda sport çärelerini şöhlelendirmek işine saldamly goşant goşan iň gowy daşary ýurtly žurnalistlere Aziýanyň sport metbugaty assosiasiýasy tarapyndan döredilen hormatly baýraklary gowşurmak dabarasy boldy. Bu dabaraly çäre Aziýanyň sport žurnalistleriniň gününe hem-de Ýapyk binalarda we söweş sungaty boýunça V Aziýa oýunlaryna taýýarlyk görmäge bagyşlanyp, golaýda geçirilen media forumyň tamamlaýjy tapgyry boldy.
Ajaýyp myhmanhanada hakyky ruhubelentlik ýagdaýy emele geldi. Bu ýere hökümet agzalary, dünýäniň 29 döwletinden iri tele we radio ýaýlymlaryň, metbugat neşirleriniň, halkara we sebit assosiasiýalarynyň ýolbaşçylary hem-de esasy hünärmenleri we beýlekiler ýygnandylar.
Aziýanyň sport metbugaty assosiasiýasynyň ýolbaşçysy Mohammad Kasim dabarany açyp, Aziada — 2017-ni geçirmäge görülýän taýýarlyk işlerine ýokary baha berip, hormatly Prezidentimiz Gurbanguly Berdimuhamedowa giň möçberli ýaryşlary guramak meselelerine hem-de ýokary netijeli sporty we köpçülikleýin bedenterbiýe-sport hereketini ösdürmäge uly üns berýändigi üçin tüýs ýürekden hoşallyk bildirdi. Döwlet Baştutanymyzyň bu ulgamda halkara gatnaşyklary giňeltmäge, şol sanda esasy sport teleradio ýaýlymlary bilen hyzmatdaşlygy ýola goýmaga uly ähmiýet berýändigi bellenildi.
Türkmenistanda guralýan sergileriň, maslahatlaryň, ýörite okuw maslahatlarynyň hem-de halkara derejedäki beýleki çäreleriň sport ulgamynda gatnaşyklary giňeltmäge, ýokary hünärli tälimçileri, türgenleri, sport synçylaryny taýýarlamaga, maglumatlary alyşmagy işjeňleşdirmäge ýardam berýändigi nygtaldy.
Soňra sport media forumyna gatnaşmak üçin Türkmenistana gelen daşary ýurtly žurnalistlere medallar we diplomlar gowşuryldy. Olar Aşgabadyň hem-de Olimpiýa toplumynyň özlerinde galdyran ýatdan çykmajak täsirleri barada gürrüň berdiler. Olimpiýa şäherjiginiň haýran galdyryjy tehnologik derejesi we sport desgalarynyň gurluşygynyň barşynyň ýokary derejesi bellenildi. Şeýle hem taýýar desgalarda ilkinji synag ýaryşlarynyň geçirilýändigi nygtaldy.
Halkara sport media forumyna gatnaşyjylar Aşgabatda bolan günleriniň dowamynda döwlet Baştutanymyzyň durmuşa geçirýän syýasatynyň netijeli häsiýete eýedigine göz ýetirdiler. Şu syýasatyň üstünlikli amala aşyrylmagy netijesinde olimpiýa hereketiniň belent maksatlaryna ygrarlylyk, ýokary netijeler sportuny hem-de köpçülikleýin bedenterbiýäni ösdürmek we wagyz etmek, ýurdumyzda döwrebap sport düzümini kemala getirmek, beden taýdan sagdyn nesli terbiýelemek üçin möhüm binýat bolup durýar. Şunuň bilen birlikde jemgyýetimizde sagdyn durmuş ýörelgeleri dabaralanýar.
Sporty ösdürmek boýunça döwlet maksatnamalarynyň birnäçesi munuň aýdyň subutnamasydyr. Şol maksatnamalaryň hatarynda Türkmenistanda 2011—2020-nji ýyllar üçin bedenterbiýäni we sporty goldamagyň hem-de ösdürmegiň Milli maksatnamasy, Türkmenistanda 2012—2016-njy ýyllar üçin sporty ösdürmegiň we professional türgenleri taýýarlamagyň umumy döwlet maksatnamasy bar.
Häzirki wagtda Türkmenistanyň Prezidentiniň ýurdumyzy durmuş-ykdysady taýdan ösdürmek boýunça 2012—2016-njy ýyllar üçin maksatnamasy, «Türkmenistanyň Prezidentiniň obalaryň, şäherçeleriň, etraplardaky şäherleriň we etrap merkezleriniň ilatynyň ýaşaýyş-durmuş şertlerini özgertmek boýunça 2020-nji ýyla çenli döwür üçin rejelenen görnüşdäki Milli maksatnamasy» üstünlikli durmuşa geçirilýär. Olarda sport ulgamynyň maddy-enjamlaýyn binýadyny has-da pugtalandyrmaga uly ähmiýet berilýär. Bu maksatnamalaryň ählisi uly möçberde gönükdirilýän döwlet serişdeleriniň hasabyna amala aşyrylýar.
Şu maksatnamalara laýyklykda, ýurdumyzyň ähli sebitlerinde hem-de paýtagtymyzda döwrebap stadionlar, sport toplumlary we mekdepler gurulýar hem-de ulanmaga berilýär.
«Awaza» milli syýahatçylyk zolagynda sport düzümini kemala getirmäge uly üns berilýär. Şol ýerde sport-sagaldyş toplumly döwrebap desgalar, çagalar dynç alyş we sagaldyş merkezleri yzygiderli gurulýar.
Her ýyl mekdep okuwçylarynyň, talyplaryň, edaralaryň we kärhanalaryň işgärleriniň arasynda “Türkmenistan — ruhubelentligiň we sagdynlygyň ýurdy” şygary astynda sport ýaryşlary guralýar. Her ýylyň aprel aýynda “Sagdynlyk we bagtyýarlyk” atly köpçülikleýin bedenterbiýe-sport we medeni-sagaldyş çäresini geçirmek asylly däbe öwrüldi.
Ýurdumyzda milli we halkara derejede dürli sport ýaryşlary yzygiderli geçirilýär. Ýaş türkmen sport ussatlary ýurdumyzyň ýygyndy toparlarynyň düzüminde abraýly halkara ýaryşlara gatnaşýarlar. Türgenlerimiz olarda baýrakly orunlara mynasyp bolup, Garaşsyz Watanymyzyň Döwlet baýdagyny belende galdyrýarlar.
Günüň birinji ýarymynda medeni maksatnamanyň çäklerinde Aziýanyň sport žurnalistleriniň gününe hem-de Ýapyk binalarda we söweş sungaty boýunça V Aziýa oýunlaryny wagyz etmäge bagyşlanyp geçirilen halkara media foruma gatnaşyjylar Aşgabadyň haly muzeýine baryp gördüler. Bu ýerde olar gadymy halylar hem-de häzirki zaman el işleri, jemi 2 müňe golaý gymmatlyk bilen tanyşdylar. Umumy meýdany 300 inedördül metrden gowrak bolan, Ginnesiň rekordlar kitabyna girizilen ägirt uly haly žurnalistleri haýran galdyrdy. Bu haly türkmen halyçylary tarapyndan ýurdumyzyň Garaşsyzlygynyň 10 ýyllygyna gabatlanyp dokaldy.
Soňra media foruma gatnaşyjylar Köpetdagyň eteginde ýerleşen Halkara atçylyk sport toplumyna tarap ugradylar. Bu ýerde hem myhmanlar gören zatlaryna haýran galyp, desganyň özboluşly gözelligini bellediler. Ýeri gelende aýtsak, bu desga geçen ýyl “Intellektual eýeçiligiň çäginde iň gowy kärhana” atly baýraga mynasyp boldy. Bu abraýly halkara baýrak intellektual eýeçiligiň bütindünýä guramasy (WIPO) tarapyndan döredildi.
Merkezi Aziýadaky iri atçylyk merkezleriniň biri bolan Halkara atçylyk sport toplumy diňe bir Türkmenistanda däl, eýsem, daşary ýurtlarda hem giň meşhurlyga eýe boldy. Munuň özi tötänden däldir. Mälim bolşy ýaly, hut şu ýerde, Köpetdagyň etegindäki ajaýyp künjekde müňlerçe ýyl mundan ozal adamzat siwilizasiýasynyň medeni atçylygynyň gözbaşy peýda bolupdyr. Meşhur ahalteke bedewleriniň taryhy hem hut şu ýerden başlanýar. Behişdi bedewler häzir hem türkmenleriň buýsanjy we bahasyna ýetip bolmajak milli baýlygy bolup durýar.
Toplumyň meýdançalarynyň birinde metbugat gulluklarynyň işgärleri üçin ahalteke bedewleriniň başarnygy görkezildi. Şeýle hem golaýda çarwadarlaryň II Bütindünýä oýunlarynda üstünlikli çykyş edendigi üçin hormatly Prezidentimiz Gurbanguly Berdimuhamedowyň adyndan ýörite pul baýragyna mynasyp bolan Ahalteke atçylyk toplumynyň “Galkynyş” milli at üstündäki oýunlar topary çykyş etdi. Bu oýunlar şu aýyň başynda Gyrgyz Respublikasynyň Çolpon-Ata şäherinde geçirildi.
Myhmanlar şeýle hem golaýda ýerleşýän Aba Annaýew adyndaky oba baryp gördüler. Şol oba döwrebap durmuş maksatly desgalaryň toplumyny, şol sanda Halkara ahalteke atçylyk sport toplumynyň hünärmenleri we olaryň maşgalalary üçin niýetlenen ýaşaýyş jaýlaryny öz içine alýar.
Daşary ýurtly žurnalistler käbir öýlere baryp görmek baradaky çakylygy hoşallyk bilen kabul edip hem-de ýaşaýjylar üçin döredilen ajaýyp şertlere we amatlyklara ýokary baha berip, hormatly Prezidentimiz Gurbanguly Berdimuhamedowyň atçylyk pudagynyň işgärleri, ahalteke atçylygynyň gadymdan gelýän däplerini gaýtadan dikeltmek, saklamak we dowam etdirmek barada ýadawsyz alada edýändigini bellediler. Halkara ahalteke atçylyk sport toplumy we Aba Annaýew adyndaky täze döwrebap oba bu aladanyň aýdyň subutnamasy bolup durýar. Şol ýerde adamlaryň üstünlikli we netijeli zähmet çekmegi hem-de abadan we bagtyýar durmuşda ýaşamagy üçin ähli şertler göz öňünde tutuldy.
Myhmanlar atçylyk sportuny höweslendirmek we wagyz etmek, ahalteke atçylygynyň şöhratly däplerini aýawly saklamak we dowam etdirmek boýunça Türkmenistanda görülýän çäreleriň ýokary derejesini haýran galmak bilen bellediler. Nygtalyşy ýaly, giň möçberli döredijilik işleri alnyp barylýan ýurdumyzda ähli ulgamlarda, şol sanda bu ugurda hem ägirt uly üstünlikleriň gazanyljakdygy şübhesizdir.
Türkmenistanyň Döwlet habarlar agentligi
Habarlar #Aşgabat-2017
- Resmi habarlar
Türkmenistanyň dünýäde sport abraýy artýar22 Sentýabr, 2016 (10:52)
- Resmi habarlar
Halkara sport media forumynyň mejlisi tamamlandy21 Sentýabr, 2016 (15:14)
- Resmi habarlar
Aşgabatda halkara sport media-forumy öz işine başlady20 Sentýabr, 2016 (15:21)
- Resmi habarlar
Aziýanyň sport žurnalistleriniň gününe bagyşlanan we 2017-nji ýylda Aşgabat şäherinde geçiriljek Ýapyk binalarda we söweş sungaty boýunça V Aziýa oýunlaryny mahabatlandyrmak mynasybetli sport media forumyna gatnaşyjylara20 Sentýabr, 2016 (14:22)
- Resmi habarlar
Halkara sport media-forumynyň maksatnamasy badalga aldy19 Sentýabr, 2016 (13:18)
- Resmi habarlar
Türkmenistanyň Prezidenti Gurbanguly Berdimuhamedow “Aşgabat” stadionyndaky dabaralara gatnaşdy17 Sentýabr, 2016 (22:41)
- Resmi habarlar
Sport oýunlary toplumy – Aşgabadyň Olimpiýa şäherçesiniň iň iri desgasydyr05 Sentýabr, 2016 (12:51)
- Resmi habarlar
Olimpiýa şäherçesindäki söweş sungatlary sport toplumy –Aziada-2017-ä taýýarlygyň çäklerinde gurlan binalaryň arasynda iň meşhurlarynyň biridir02 Sentýabr, 2016 (12:37)


text:
Sagdynlyk. Ruhubelentlik. Dostluk.
Türkmen paýtagtynda basketbol boýunça halkara ýaryşy badalga aldy
Şu gün Aşgabadyň Olimpiýa şäherjiginiň sportuň oýun görnüşleri toplumynda 3х3 görnüşde erkekleriň we zenanlaryň gatnaşmagynda basketbol boýunça halkara ýaryşy badalga aldy. Bäsleşiklere jemi 16 topar—Türkmenistanda alty topar, şeýle hem Russiýanyň, Türkiýäniň, Eýranyň, Azerbaýjanyň, Gazagystanyň, Özbegistanyň we Gyrgyzystanyň ýygyndy toparlary gatnaşýar.
Oýunlar başlamazdan ozal köpsanly tomaşaçylar üçin özboluşly bäsleşik geçirildi, onuň ýeňijilerine ýaryşyň guramaçylary—Ýapyk binalarda we söweş sungaty boýunça V Aziýa oýunlaryna taýýarlyk görmek boýunça Ýerine ýetiriji komitetiň, Sport baradaky döwlet komitetiniň, basketbol federasiýasynyň we beýlekileriň adyndan sowgatlar gowşuryldy. Soňra toparlaýyn tapgyryň deslapky ýaryşlary başlandy.
“A” toparyna girýän Türkmenistan-1 we Aşgabat-2 toparlary ilkinji bolup meýdança çykdylar. Kada laýyklykda basketbolyň kiçi görnüşi boýunça bäsleşik 10 minutlap dowam edýär. Emma taraplaryň biri 21 utuk gazanan ýagdaýynda ýaryş möhletinden öň hem tapawutlanyp biler. Bu şeýle hem boldy: Türkmenistan-1, Aşgabat-2 toparyny 21:14 hasabynda ynamly ýeňmegi başardy.
Ýeňen toparyň düzüminde Maksim Otbozin tapawutlandy, toplanan ähli utuklaryň ýarysyndan gowragy onuň hasabyna ýazyldy. Şeýle hem bu türgen Türkiýäniň topary bilen geçirilen duşuşykda iki utuk getiren pökgini oklamagy başardy, netijede biziň ildeşlerimiz 21:9 hasabynda üstünlik gazandylar. Bu ýeňşiň netijesinde Türkmenistan-1 toparlaýyn ýaryşlaryň tamamlanmagyna bir tapgyr galanda 6-njy noýabrda geçiriljek ýarym final ýaryşa gatnaşmaga hukuk gazandy.
“A” toparynda çykyş edýän Türkiýäniň we Eýranyň erkekler toparlarynyň arasyndaky duşuşyk iň gyzykly oýunlaryň biri boldy. Duşuşykda uzak wagtlap türk basketbolçylary artykmaçlyga eýe bolup, utuklar boýunça özleri üçin amatly şertleri döretdiler. Emma bäsleşigiň tamamlanmagyna üç minut galanda eýranly türgenler hüjümi güýçlendirdiler. Netijede Eýran Yslam Respublikasynyň ýygyndy topary 20:16 hasabynda ýeňiş gazandy. Iki gezek utulyşdan soň türk basketbolçylary hem Aşgabat-2 topary ýaly bäsleşigi dowam etdirmek mümkinçiligini ýitirdiler.
Şeýle hem “A” toparynda çykyş edýän Türkmenistanyň (ikinji belgide), Azerbaýjanyň zenanlar ýygyndy toparlary we “B” toparda çykyş edýän Özbegistanyň ýygyndysy möhletinden öň ýarym finala çykdylar. Final tapgyrynda çykyş etjek beýleki toparlar 6-njy noýabrda mälim ediler.
Oýunlaryň arakesmesinde tomaşaçylara şüweleň maksatnamasy hödürlenildi. Hususan-da, olaryň biri dürslük babatyndaky bäsleşikdir. Munuň üçin her topardan basketbolçylaryň birisi çagyrylýar. Olar üç utuk berilýän nokatdan pökgini halka mümkin boldugyça köp gezek geçirmelidirler. Zenanlaryň arasynda russiýaly Marina Şaligina on gezek oklap, sekiz pökgini halka geçirdi we iň oňat netije görkezdi. Erkekleriň arasynda Gyrgyzystandan Şakirjan Kurambaýew tapawutlandy (alty gezek dürs oklady).
Şu gün şeýle hem halkara ýaryşynyň açylyş dabarasy boldy, onuň barşynda sahnada belli türkmen tans toparlary, aýdymçylar çykyş etdiler. Paýtagtymyzyň türgenleri görkezme maksatnamasyny hödürlediler.
Öňde iň gyzykly duşuşyklaryň garaşýandygyny bellemek gerek.
Habarlar #Basketbol
- Soňky habarlar
Türkmen basketbolçylary altyn we kümüş medallara mynasyp boldular29 Dekabr, 2016 (20:40)
- Soňky habarlar
Aşgabatly türgenleriň tapawutlanmagy18 Dekabr, 2016 (12:18)
- Soňky habarlar
Basketbol: Türkmenistanyň ýygyndy topary – halkara ýaryşynyň ýeňijisi06 Noýabr, 2016 (10:22)
- Soňky habarlar
Türkmen paýtagtynda basketbol boýunça halkara ýaryşy badalga aldy05 Noýabr, 2016 (22:45)
- Soňky habarlar
Aşgabatda basketbol boýunça halkara ýaryşy badalga alýar04 Noýabr, 2016 (12:55)
- Soňky habarlar
Türkmen türgenleri Aziýanyň kenarýaka oýunlaryny üstünlikli başlaýarlar26 Sentýabr, 2016 (11:56)
- Soňky habarlar
Türkmenistanyň çempionatlarynyň ikisiniň ýeňijileri kesgitlenildi01 Oktýabr, 2015 (21:11)
- Soňky habarlar
Baýramçylygyň hormatyna ýaryşlar18 Maý, 2015 (22:01)
- Soňky habarlar
Sport syny08 Fewral, 2015 (23:11)
- Soňky habarlar
Aşgabat çempionatyna sözsoňy05 Fewral, 2015 (23:13)
- Soňky habarlar
Täze ýylyň öňýanyndaky ýeňişler we ýokary netijeler21 Dekabr, 2014 (18:30)
- Soňky habarlar
Türkmen basketbolçylary çärýek finala çykdylar17 Noýabr, 2014 (19:08)
- Soňky habarlar
Garaşsyzlyk baýramynyň hormatyna ýaryşlar23 Oktýabr, 2014 (19:19)
- Soňky habarlar
Geljekki olimpiýa ýeňişleriniň bähbidine18 Aprel, 2014 (19:18)


text:
Ýanka Kupala adyndaky GrDU-nyň rektory Andreý Korolyň täze ýyl gutlagy Mähriban dostlar! Tüýs ýüregimden sizi ýetip gelen täze ýyl baýramyňyz bilen gutlaýaryn! Geçip giden ýyl biz ü&ccedi...
Ýanka Kupala adyndaky GrDU-nyň daşary ýurtly talyplary we ýokary okuw jaýyna taýýarlaýyş fakultetiniň diňleýjileri “Dünýäniň dürli künjeginden bize myhmançylyga” atly fewtiwalyna gatnaşdylar &nb...
Ýanka Kupala adyndaky GrDU-da daşary ýurtly talyplary we ýokary okuw jaýyna taýýarlaýyş fakultetiniň diňleýjileri ilkinji gezek BDU-da (Belarus Döwlet Uniwersiteti) ýokary okuw jaýlarynyň arasynda geçen milli medeni...


text:
Ukrainanyň tussaglykda saklanýan ozalky premýer-ministri Ýulia Timoşenko protest hökmünde açlyk çäresine başlady.
Timoşenkonyň aklawçysy Serhiy Wlasenkonyň sişenbe güni aýtmagyna görä, Timoşenko açlyk çekmäge geçen hepde, 20-nji aprelde başlapdyr.
Wlasenko Ýulia Timoşenkonyň agyr keseldigini we ýerinden galyp bilmeýändigini hem aýtdy. Onuň sözlerine görä, Timoşenko açlyk çäresine türmedäki bikanunçylyga we Ukrainadaky ýagdaýlara protest hökmünde başlapdyr.
Geçen oktýabrda Timoşenko wezipesinden hyýanatçylykly peýdalanmakda aýyplanyp, ýedi ýyl türme tussaglygyna höküm edilipdi. Ol özüniň türmä syýasy matlaplar esasynda basylandygyny aýdýar.


text:
Eýranyň ozalky prezidenti Muhammed Hatemä ýurtdan çykmaga gadagançylyk girizildi diýlip, habar berilýär.
“Jahan-News” websaýtynda ýerleşdirilen maglumata görä, Hatemi Ýewropadaky çagalaryny görmek, şeýle-de Irlandiýada geçirilýän syýasy seminara gatnaşmak üçin ýola şaýlanýan eken.
Maglumat häzire çenli resmi taýdan tassyklanmady.
1997-2005-nji ýyllar aralagynda Eýrana prezidentlik eden Hatemi geçen ýylyň aprelinde hem, ýadro ýaraglaryndan saplanyş boýunça Ýaponiýada geçen konferensiýa gatnaşmak islände, ýurtdan çykarylmandy.


text:
Müsüriň öňki prezidenti Hosni Mubaregiň saglygy barada gapma-garşy maglumatlar gowuşýar.
MENA resmi habar agentligi 84 ýaşly Mubaregiň türmeden harby keselhana eltilende kliniki taýdan öli bolanlygyny habar berdi. Emma soňky maglumatlarda bu habar ret edildi. Käbirleri Mubaregiň ýörite gurallar arkaly dem alýanlygyny habar beren bolsalar, beýlekiler onuň koma ýagdaýyndadygyny aýdýarlar.
Döwlet telewideniýesiniň ozalky maglumatynda bolsa Mubaregiň insult bolup, harby keselhana tabşyrylanlygy habar berlipdi. Şeýle-de Döwlet telewideniýesi Mubaregiň birnäçe sekundlap işlemedik ýüregini işletmek üçin lukmanlaryň defibrillator ulanandyklaryny hem aýdypdy.
Häkimiýet başyndaky Harby geňeşiň agzasy general-maýor Mohsen al-Fangari “Al Şorouk” gazetiniň internet saýtyna beren interwýusynda Mubaregiň “örän agyr ýagdaýdadygyny” aýtdy, emma onuň ölendigini ret etdi.
Habar berlişine görä, Hosni Mubaregiň aýaly Suzanna intensiw terapiýa bölüminde saklanýan adamsynyň ýanynda.
2-nji iýunda Mubarek türme tussaglygyna höküm edilipdi. Ol geçen ýylyň bahar aýlarynda özüni häkimiýet başyndan çetleşdiren demonstrantlaryň arasyndaky heläkçilige sebäpkär bolmakda günälendi.
Ýurduň resmileri Mubaregiň saglygynyň gowşakdygyny we onuň ýylyň dowamynda geçirilen sud diňlenişiklerine keselhanadan göterilip eltilenligini habar beripdiler.
Saýlawlaryň netijeleri
Hosni Mubaregiň saglygyna degişli gapma-garşy maglumatlar Müsürde täze graždan prezidentiniň saýlanmagy bilen bagly ýagdaýyň dartgynlaşan döwrüne gabat geldi.
Mubaregiň köne garşydaşlary “Musulman doganlar” atly yslamçy hereketi ýekşenbe güni geçirilen saýlawlarda öz dalaşgäriniň ýeňiş gazananlygyny aýdýar. Emma saýlawlaryň netijeleri entek belli däl.
Saýlaw komissiýasynyň ses berişligiň netijelerini 21-nji iýunda yglan etmegine garaşylýar. Emma ýeňlen dalaşgäriň saýlawlaryň netijelerini ret edip çykyş etjekdigi hem çak edilýär.
“Musulman doganlar” atly syýasy hereketiň çagyryşlaryna jogap edip, müňlerçe müsürliler “Arap bahary” protestleriniň merkezi bolan Tahir meýdançasyna çykdylar.


text:
Belarus Türkmenistan bilen bilelikde pilotsyz uçarlary öndürýän zawody gurmaga başlamagy planlaşdyrýar. Belarusyň prezidenti Aleksandr Lukaşenko Minsk proýekti durmuşa geçirmek üçin ýakynda awiasiýa spesialistlerini Türkmenistana ugradar diýdi.
Lukaşenko bu barada sişenbe güni Aşgabatda prezident Gurbanguly Berdimuhamedow bilen geçiren duşuşygyndan soň, žurnalistleriň öňünde eden çykyşynda belläp geçdi.
Lukaşenko Aşgabadyň “öz territoriýasyna, serhetlerine we neşe gaçakçylygyna gözegçilik etmegi üçin” pilotsyz howa aparatlaryna zerurlyk duýýandygyny aýtdy.
Şeýle-de, Lukaşenko iki ýurduň hem Ylymlar Akademiýasy bilelikdäki 21 proýekti öz içine alýan hyzmatdaşlyk programmasyna gol goýmagy tertipleşdirdi diýdi.
Duşenbe güni Aşgabada baran Lukaşenko sişenbe güni giçlik Minska yzyna dolandy.


text:
Daşary ýurtlarda okap diplomlaryny ýurtda ykrar etdirmedik Türkmenistanyň raýatlary harby goşunda 2 ýyl gulluk ederler. Mälim bolşy ýaly ýokary bilimi bolanlar Türkmenistanda 1 ýyl gulluk edýärler. Emma daşary ýurtlarda ýokary bilim alanlar, eger ýurtda diplomlary ykrar edilmedik bolsa, onda ýokary bilimli diýlip hasaplanmaýarlar.
Azatlyk Radiosy paýtagtyň Köpetdag etrap harby komissariaty hem-de Bilim ministrligi bilen habarlaşanda hem bu hili ýagdaýlaryň bardygyny degişli resmiler tassykladylar. “Raýatyň daşary ýurt diplomynyň ýurduň içinde ykrar edilendigi baradaky resminamasy bolmasa, ol goşunda 2 ýyl gulluk eder” diýip, ady agzalan harby komissariatlykda maglumat berdiler.
Wagt tapawutlary
Şeýle-de diplomyny ykrar etmek üçin dokumentlerini Bilim ministrliginiň degişli bölümine tabşyran, emma düzgün boýunça synaglary geçip ýetişmedik raýatlaram 2 ýyl gulluk etmeli bolarlar. Mälim bolşy ýaly, daşary ýurtlardaky ýokary okuw jaýlarynyň diplomlaryny ykrar etdirmek üçin döwlet synaglary ýylda iki gezek: ýanwar we iýul aýlarynda geçirilýär.
Harby gulluga çagyryş bolsa ýylda iki gezek aprel-iýun we oktýabr-dekabr aýlarynda bolýar. Ýagny, okuwyny tamamlap ýurda gelen raýat diplomyny ykrar etdirmek üçin diňe dokumentlerini tabşyryp ýetişýär. Synaglara bolsa ýetişmeýär.
Gulluk wagty ykrar etdirmek
Ýöne, Köpetdag etrap harby komissariatynda berilen maglumata görä, daşary ýurt diplomyny ykrar etdirmek üçin dokumentlerini tabşyran raýat harby gullugy geçýän döwri hem diplomyny ykrar etdirmek synaglaryna gatnaşyp bilýär. Munuň üçin onuň gulluk edýän harby bölüminiň serkerdebaşysynyň rugsady zerur.
“Bu rugsat hatyny almak üçin, raýatyň diplomyny ykrar etdirmek boýunça synaga goýberilýändigi barada Bilim ministrliginden ýörite güwanama alyp, ony raýatyň gulluk edýän harby bölüminiň serkerdebaşysyna görkezmeli. Şondan soň ol synaglary tabşyrmak üçin harby bölüminden goýberilýär” diýip, Köpetdag etrap harby komissariatynda aýtdylar.
Mundan başga-da, diplomyny ykrar etdirýän raýat gullugynyň ilkinji 12 aýynyň içinde diplomyny ykrar etdirip bilse, onuň diňe bir ýyl gulluk etjekdigini ady agzalan harby komissariatda mälim etdiler.
Elbetde, ýokarda aýdylan ýagdaýlar, esasan, diplomlary ýurtda ykrar edilýän daşary ýurt okuw jaýlarynda okap gelen raýatlara degişli. Mälim bolşy ýaly, Türkmenistanda diňe döwlete degişli ýa-da diňe Bilim ministrligi tarapyndan kesgitlenen “abraýly hasaplanýan” daşary ýurt ýokary okuw jaýlarynyň gündizki bölümlerinde okan raýatlaryň diplomlary ykrar edilýär.
Bu kriterilere gabat gelmeýän daşary ýurt ýokary okuw jaýlarynyň diplomlary ykrar edilmeýär. Şeýle-de şu ýyldan başlap girizilen täze düzgünlere laýyklykda
, daşary ýurtlarda gaýybana okanlaryň-da diplomlaryny ykrar etmeklik ýatyryldy. Şol sebäpden şonuň ýaly diplomlaryň eýeleri Türkmenistanda 2 ýyl hökmany harby gullugy berjaý ederler.
Türkmenistandan daşary ýurtlara öz hasabyna okamaga gidýänler we olaryň problemalary barada resmi türkmen metbugatda köplenç hiç hili maglumat berilmeýär.


text:
Žurnalistleri goramak baradaky komitet Eýranda azyndan 35 žurnalistiň türmede saklanýadygyny aýdýar.
Gurama ol žurnalistleriň köpüsiniň etmedik günäsini, şol sanda ölüm jezasyny berip boljak jenaýatlary boýun almagy üçin yzygider fiziki hem psihologiki basyşa sezewar edilýändigini aýtdy.
Žurnalistleri goramak baradaky komitet türmedäki žurnalistlerden başga, ýene 18 žurnalistiň Eýran täze ýyly mynasybetli gysga wagtlyk azat edilendigini we olaryň türmä dolanyp gelmelidigini aýdýar.
Žurnalistleri goramak baradaky komitetiň direktory Jol Simon özleriniň bu ýagdaýy ýakyedan synlamagy dowam etdirjeklerini aýtdy.


text:
Ukrain oppozisiýasy, eger-de prezident ýurtda geçiriljek saýlawlaryň wagtyny öňe süýşürmese, onda özleriniň hökümete garşy geçirýän protestlerini “has güýçli derejede dowam etdirjekdiklerini” aýdyp, hökümete duýduryş berdi.
Üç esasy oppozision partiýanyň baştutanlary ýurduň prezidenti Wiktor Ýanukowiçe penşenbe gününe çenli wagt berdiler. Şeýle-de olar prezident belli bir karara gelýänçä, ýagny 24 sagadyň dowamynda öz tarapdarlaryny asudalygy saklamaga çagyrdylar.
Partiýa baştutanlary Witaliý Kliçko, Arseniý Ýatsenýuk we Oleh Tiýahnybok, ýurduň prezidenti bilen çarşenbe güni öz geçiren gepleşikleri oňyn netijä bermänsoň, hökümete “soňky duýduryşy” bermegi makul hasapladylar.
Çarşenbe güni polisiýa işgärleri bilen protestçileriň arasynda bolan dartgynly çaknyşyklarda azyndan üç adam wepat boldy. Agzalýan ölüm habarlary hökümete garşy protestleriň başlanan gününden bäri, has takygy iki aýyň dowamynda ilkinji sapar sezewar bolnan ýitgilerdir.
Öwezini dolup bolmajak ýitgilerden iki adamyň ölümi polisiýanyň olara ot açmagy sebäpli bolupdyr. Protest çärelerine gatnaşyp, wepat bolan üçünji adamyň, ýagny Ýuriý Werbytskiniň jesedini onuň maşgala agzalary morgda tanapdyrlar. Gelip gowuşýan habarlara görä Werbytskini, näbelli adamlar 21-nji ýanwarda alyp gaçypdyrlar.
Şeýle-de, çarşenbe güni geçirilen protest çärelerinde 300-e golaý adam ýaralanypdyr. Ýurduň Içeri işler ministrliginiň berýän habaryna görä bolsa, 75 adam polisiýa tarapyndan saklanylypdyr.
Häzirki pursat
Penşenbe güni Kiýewiň merkezi meýdançasynda protestçiler bilen polisiýa işgärleri birek-birege golaýlaşmadylar. Ýakylan tekerlerden asmana galan agyr tüsse wagtlaýynça polisiýa bilen protestçileriň arasyny açýar.
Çarşenbe güni agşam Garaşsyzlyk bagynda on müňlerçe protestçä ýüzlenen Witaliý Kliçko, eger-de ýurduň prezidenti olaryň talaplaryny berjaý etmese, onda umumyhalk gozgalaňynyň boljakdygyny aýdyp, hökümete duýduryş berdi: “Men prezidente ýüzlenýärin. Edil şu wagt onuň bize tomaşa edip oturandygyna anyk gözüm ýetýär. Jenap prezident, meseläni çözmek üçin entegem mümkinçilik bar. Saýlawlaryň öňe süýşürilmegi ýagdaýyň ölüm-ýitimsiz soňlanmagyna getirer. Biz muny amala aşyrmak üçin elimizde baryny gaýgyrmarys. Siz halka diň salyň! Siz halky äsgermezçilik etmäň! Meseläni çözüň! Eger-de siz halka gulak asmasaňyz, onda adamlar size özlerini diňletmek üçin hiç zatdan gaýtmazlar”.
Çarşenbe güni agşam Ýatsenýuk protestçilere meseläni parahatçylykly çözmek üçin Ýanukowiçiň 24 sagadynyň bardygyny aýtdy. Ol bu ugurda öz janyndan hem geçip biljekdigini mälim etdi: “Wiktor Ýanukowiç, belli bir netijä gelmek üçin siziň 24 sagadyňyz bar! Men belli bir netijä geldim! Ukraina şöhrat!”
Gürrüňi edilýän üç esasy oppozision partiýanyň başlyklarynyň ýene-de bir gezek penşenbe güni Ýanukowiç bilen duşuşmaklaryna garaşylýar.
Kliçko 23-nji ýanwarda, dört günden bäri çaknyşyklaryň dowam edýän ýeri bolan Hruşýewskiý köçesine baryp gördi. Ol gepleşikler geçýän döwründe iki tarapyň hem asudalygy saklamak üçin ylalaşyga gelendiklerini aýtdy.
Prezident Ýanukowiç noýabr aýynda Ýewropa Bileleşigi bilen özara erkin söwda ylalaşygyna gol çekmekden garaşylmadyk ýagdaýda boýun gaçyransoň, Ukrainada hökümete garşy protestler başlapdy.
Ýekşenbe güni parlamentden protestçileriň hukuklaryny çäklendirýän täze kanun taslamasy kabul edilensoň, hökümete garşy geçirilýän çäreleriň depgini has hem güýçlendi. Agzalýan kanun taslamasy çarşenbe güni öz güýjüne girdi.


text:
Yragyň günbatardaky Anbar welaýatynda bir tire ýaşulusy YD jeňçileriniň 300-e golaý tiredeşini jezalandyrmak usulynda öldürendigini aýtdy.
Al-Bou Nimr tiresiniň ýaşulusy Şeýh Naim al-Gaud 31-nji oktýabrda Hit şäheriniň içindäki we töweregindäki köpçülikleýin mazarlardan 290 jesediň tapylandygyny aýtdy.
Ol jezalandyrmak üçin gözlenilýän adamlaryň ýene 500 sanysynyň YD jeňçileri tarapyndan Al-Bakir mähellesinde gabawa alnandygyny aýtdy.
Sünni Al-Bou Nimr tiresi YD jeňçileri tarapyndan basylyp alnan şäheri azat etmekde hökümet güýçleriniň tarapyna geçdi.
Şu arada Yragyň iň uly şaýy ruhanysy Ali al-Sistani hökümeti YD bilen söweşýän sünni tirelerine gyssagly goldaw bermäge çagyrdy.


text:
16-njy iýunda Türkmenistanyň Daşary işler ministrliginde Aşgabada iş sapary bilen gelen Katar Döwletiniň daşary syýasat edarasynyň ýolbaşçysy Haled ben Muhammed Al Atiýýa bilen duşuşyk geçirildi.
Bu ýerde bolan iki ýurduň daşary syýasat edaralarynyň arasyndaky syýasy geňeşmeleriň, şeýle hem özara bähbitleriň we iki ýurduň durmuş-ykdysady ösüşiniň ileri tutulýan ugurlaryny nazara almak arkaly üstünlikli ösdürilýän ikitaraplaýyn hyzmatdaşlygyň häzirki ýagdaýy we mümkinçilikleri barada pikir alyşmalaryň barşynda Söwda-ykdysady hyzmatdaşlyk boýunça bilelikdäki hökümetara toparynyň işiniň ähmiýeti bellenildi.
Medeni-gumanitar ulgamynda gatnaşyklary işjeňleşdirmek barada aýtmak bilen, duşuşyga gatnaşyjylar Türkmenistanda we Katarda medeniýet günlerini guramak, iki ýurduň arasynda sport ulgamynda hyzmatdaşlygy giňeltmek meselelerini ara alyp maslahatlaşdylar.
Katar Döwletiniň Daşary işler ministriniň saparynyň çäklerinde Türkmenistanyň Daşary işler ministrliginiň Halkara gatnaşyklary institutynyň talyplary bilen duşuşyk geçirildi.


text:
Ýemeniň günortasynda hökümet güýçleriniň amala aşyran howa hüjüminde “Al-Kaýda” söweşijisi diýlip güman edilen 40 töweregi adam öldi. Bu barada Ýemeniň resmileri habar berýärler.
Hökümet güýçleri üç günläp bomba hüjümlerini amala aşyrandan soň, söweşijiler Al-Rahna daglyk sebitlerinden yza çekilmäge mejbur boldular.
Berilýän maglumata görä, “Al-Kaýda” söweşijileri soňky ýyllaryň dowamynda ýurtdaky syýasy bulaşyklykdan peýdalanyp, ýurduň günortasynda öz pozisiýalaryny berkitmegi başarypdyrlar.
Ýemeniň prezidenti Abdrabbu Mansour Hadi “Al-Kaýda” garşy göreşiň wajyp meseleleriň biridigini nygtady.


text:
Birleşen Milletler Guramasynyň penşenbe güni ýaýradan hasabatyna görä, ýanwar aýynda global azyk harytlarynyň bahasy ýokarlanyp, rekord derejä ýetipdir.
BMG-niň Azyk we oba-hojalyk edarasynyň bellemegine görä, soňky ýedi aýyň dowamynda hasaba alnan azyk bahalary 1990-njy ýylda ýazgy başlanandan bäri iň ýokary derejä ýetipdir.
Bu görkeziji, 2007-2008-nji ýyllardaky azyk krizisi sebäpli, 2008-nji ýylyň iýun aýynda iň ýokary derejä ýetipdi.
Görkeziji unuň, ýagyň, süýt önümleriniň, etiň we şekeriň üýtgän bahalaryny hasaba aldy. Ol 230,7 bala deň boldy. 2008-nji ýylyň iýunynda ol 224,1 bala deň bolupdy.


text:
Müsüriň prezidenti Muhammad Morsi soňky günlerde bolan gozgalaňlarda onlarça adamyň öldürilen we ýaralanan şäherlerinde 30 günlük adatdan daşary ýagdaý yglan etdi.
Bu baradaky karar ýekşenbe güni giçlik yglan edildi. Şoňa görä, Port-Saýid, Ismailia we Suets şäherlerinde gijelerine komendant sagady giriziler. Şeýle-de Morsi duşenbeden başlap, soňky dörän krizisi çözmek üçin “syýasy wekiller” bilen dialoga başlamakçydygyny mälim etdi.
Soňky günlerde ýüze çykan tolgunşyklarda 50 töweregi adam öldi, olaryň aglabasy Ortaýer deňziniň ýakasyndaky Port-Saýid şäherindendir.
Tolgunyşyklarda azyndan ýedi adamyň atylyp öldürilendigi aýdylýar. Bu şäherde ýekşenbe güni dowam eden gozgalaňda bolsa 400-den gowrak adam ýaralanypdyr. Port-Saýid we Suets şäherlerinde goşun bölümleri ýerleşdirildi.
Ýekşenbe güni paýtagt Kairiň Tahrir meýdançasynda we ýurduň ikinji uly şäheri Aleksandriýada hem protestçiler bilen howpsuzlyk güýçleriniň arasynda çaknyşyklaryň ýüze çykandygy habar berildi.
Müsürde ganly çaknyşyklaryň soňky tapgyry geçen hepde döräpdi. Şonda 2011-nji ýylda prezident Hosni Mubaregiň häkimiýetden gitmegine getiren protestleriň ikinji ýyl dönümi bellenilipdi.
Prezident Muhammad Morsi adatdan daşary ýagdaýyň “kanun bozujylara” garşy girizilýändigini aýtdy: “Gandöküşikligi togtatmak, kanun bozujylaryň herketlerine garşy howpsuzlygy sazlamak, şeýle-de raýatlary goramak üçin, men ýurduň konstitusiýasyna salgylanyp Said, Suets we Ismailia şäherlerinde 30 günlük adatdan daşary ýagdaýy girizmek kararyna geldim”.
Şeýle-de Morsi syýasy güýçler bilen dialogy gurmaga çagyrdy: “Dialogdan başga ýol ýokdur. Meniň öň hem nygtaýşym ýaly, biz diňe dialogyň üsti bilen öňe gidip bileris. Şunlukda men syýasy güýçleri dialoga çagyrýaryn”.
Morsiniň edarasy tarapyndan ýaýradylan beýanata görä, duşenbe güni prezident köşgünde başlanan maslahata Milli halas ediş frontunyň liderleri hem gatnaşýarlar. Bu ýurtdaky esasy oppozision koalisiýadyr.
Koalisiýanyň metbugat wekili Khaled Dawud tolgunşyklaryň döremegine Morsiniň alyp baran dawaly syýasatynyň sebäp bolandygyny aýtdy.
Demokratik reformalaryň tarapyny tutýan protestçiler geçen ýylyň dekabrynda geçirilen dawaly referendum esasynda ýurduň konstitusiýasyna girizilen köp sanly üýtgetmeleriň ýatyrylmagyny talap edýärler.


text:
Duşenbe güni geçirilen hökümet maslahatynda prezident Gurbanguly Berdimuhamedow ýurduň oba-hojalyk pudagynda agro-tehnika çäreleriniň geçirilýän döwrüniň başlanýandygyna ünsi çekip, degişli ýolbaşçylara oba-hojalyk tehnikalaryny gelejek ýyla taýýarlamak wezipelerine jogapkärçilikli we hemmetaraplaýyn esasda çemeleşilmelidigini tabşyrdy.
Emma ýurtdan gelip gowuşýan maglumatlarda käbir kärendeçiler pagta ekişi we ýygymy döwründe käbir oba-hojalyk tehnikalarynyň ýetmezçiliginden kösenýändiklerini aýdýarlar.
Bu barada Mary welaýatynyň Ýolöten etrabynyň Agzybirlik daýhan birleşiginiň ýaşaýjysy kärendeçi Gülistan Azatlyk Radiosynyň Türkmenistandaky habarçysy Soltan Açylowa gürrüň berdi.


text:
Tunisde müňlerçe adam aýallaryň haklaryny talap edip protest ýörişini geçirdi.
Protestçiler 1956-njy ýylda kabul edilen, aýallara doly azatlygy berýän kanunyň gaýtadan ykrar edilmegini talap etdiler.
Proteste gatnşan uniwersitetiň professory Jalel Ezzine şeýle gürrüň berdi: "Siziň görşüňiz ýaly ýörişe köp adam, hem aýallar hem-de erkekler geldi. 50 ýyl töweregi Tunisde aýallaryň erkekler bilen deň derejede hukuklarynyň bardygy öňe sürlüp gelindi. Biz indi bu tendensiýanyň yza gaýtmagyndan howatyr edýäris”.
Duşenbe güni giçlik 6 müň töweregi adam, aglaba aýallar iki demonstrasiýany geçirdi.


text:
Türkiýäniň daşary işler ministri Ahmet Dawutoglu Özbegistana üç günlük resmi saparyna başlady. Bu sapar Türkiýäniň daşary işler ministri derejesinde 13 ýylyň dowamynda ilkinji gezek amala aşyrylýar.
Ankaradan Daşkende gitmezden öň, ýaýradan beýanatynda Dawutoglu “düşünişmezlik” sebäpli 2006-njy ýyldan bäri türk-özbek gatnaşyklarynda säginme bolupdy, emma häzirki wagt gatnaşyklary saklamak üçin iki ýurt hem diplomatik gatnaşyklary täzelemäge synanyşýar diýdi.
10-njy iýulda, ýagny saparyň birinji gününde Dawutoglu we onuň özbek kärdeşi Abdulaziz Kamilow ikitaraplaýyn gatnaşyklary hem-de regional we halkara howpsuzlyk meselelerini maslahat etdiler.
Şeýle-de saparyň dowamynda Dawutoglunyň özbek prezidenti Yslam Karimow bilen hem duşuşmagyna garaşylýar.


text:
Birleşen Ştatlaryň deňiz goşunlarynyň iki esgeri Owganystanda öldürilen talyban söweşijileriniň jesetleriniň üstüne buşugyp, surata düşenligi üçin harby suda çekilýär.
2011-nji ýylyň iýul aýyndaky wakany görkezýän 39 sekuntlyk wideo ýazgy şu ýylyň başynda internetde peýda bolup, Owganystanda uly gahar-gazaba sebäp bolupdy.
Owgan prezidenti Hamid Karzaý deňizçi esgerleriň bu hereketleriniň adamkärçilige sygmaýandygyny aýtdy.
Geçen aý başga-da üç esger bu waka gatnaşygyny boýun aldy, ýöne olar jenaýat jogapkärçiligine çekilmedi.
Emma seržantlar Jozef W. Çamblin bilen Edward W. Deptola, ýaş esgerleri gözden salmak bilen bagly, bir topar günä bildirilýär.


text:
Aşgabatda abat binalaryň ýene biri sökülýär. 1990-njy ýyllaryň ahyrynda paýtagtyň Alyşir Nowaýy köçesiniň ugrunda gurlan bu dört gatly bina gözellik salony hökmünde hyzmat edýärdi.
Häzirki wagtda bu binanyň näme sebäpden ýumrulýandygy barada resmiler tarapyndan halk köpçüligine hiç hili maglumat berilmeýär.
Soňky ýyllarda Türkmenistanda, hususanda Aşgabatda onlarça abat desga sökülip, onuň deregine täzesi guruldy we gurulýar.
Azatlyk Radiosy bu ýykylýan bina barada jikme-jik maglumat almak üçin Aşgabatdaky habarçysy Soltan Açylowa bilen söhbetdeş boldy.


text:
Owganystanda ýetip gelýän prezidentlik saýlawlaryna dalaşgärler birinji çekeleşikli diskussiýalara başladylar. Abdullah Abdullah, Aşraf Ghani, Zalmi Rasool, Kaýum Karzai we Rahim Wardak “Talyban” bilen parahatçylyk ugrundaky gepleşikler we ABŞ bilen howpsuzlyk barada ylalaşyk temalary barada öz pikirlerini mälim etdiler.
Kabulda sişenbe güni geçirilen bu çekeleşikler Owganystanyň paýtagtynda ýerleşýän “Tolo TW” atly hususy telekanal arkaly görkezildi. Owganystanyň prezidenti wezipesi ugurndaky saýlaw kampaniýasy resmi taýdan ýekşenbe güni başlandy.
Saýlarlar 5-nji aprelde geçiriler. 11 dalaşgäriň arasynda kimiň öňe saýlanýandygy entek anyk däl. Olaryň hiç biriniň ses berişligiň ikinji tapgyrynyň geçirilmezligi üçin ýeterlik ses toplamagy başarjagyna garaşylmaýar.
Prezident Hamid Karzaý 2001-nji ýylda “Talyban” hereketiniň häkimiýet başyndan çetleşdirilmeginden soň Owganystany dolandyryp gelýär. Ýurduň konstitusiýasy onuň wezipä üçünji sapar dalaş etmegini gadan edýär.


text:
Tajigistanyň sudy ýurtda gadagan edilen “Hizb-ut-Tahrir” yslamçy toparynyň agzasyny 12 ýyl türme tussaglygyna höküm etdi. Duşenbäniň şäher sudunyň resmileriniň AÝ/AR-na aýtmagyna görä, anna günki sud diňlenişiginde Şarifhoja Huşow “Hizb-ut-Tahririň” agzasy bolmakda günäli tapylypdyr.
Duşenbäniň ýaşaýjysy bolan Huşow geçen ýylyň oktýabr aýynda ekstremizmi propaganda etmek bilen baglylykda tussag bolupdy. Düýbi Londonda ýerleşýän “Hizb-ut-Tahrir” sünni musulman we syýasy gurama bolup, musulman döwletlerinden yslam halyfatyny döretmek maksadyny öz öňünde goýýar.
Täjigistanyň hökümeti we öňki söwet respublikalarynyň beýlekileri bu topary gadagan etdiler we ony “ekstremistleri” goldamakda aýypladylar. Resmi statistika görä, geçen ýylda Täjigistanda “Hizb-ut-Tahrir” guramasynyň agzalary bolmakda aýyplanyp 15 adam tussag edilipdir.


text:
Ukrainanyň parlamenti şu hepdäniň çarşenbe güni premýer-ministr Ýuliýa Timoşenkonyň hökümetine ynam bildirip-bildirmezlik meselesi boýunça ses berişlik geçirmekligi planlaşdyrýar.
Ýakynda, 7-nji fewralda geçirilen prezidentlik saýlawlarynda Wiktor Ýanukowiç bilen bäsleşikde ýeňlen Ýuliýa Timoşenko bu saýlawlarda galplyklara ýol berlendigini aýdyp, özüniň premýer-ministrlik wezipesinden çekilmejekdigini mälim edipdi.
450 orunlyk parlamentde Wiktor Ýanukowiçiň «Regionlar» partiýasyndan 171 deputat bar. Ukrainanyň kanunçylygyna laýyklykda bolsa, ýurduň hökümetini dargytmak üçin 450 deputatdan azyndan 226-synyň muňa ses bermegi talap edilýär.
Käbir synçylar Wiktor Ýanukowiçiň partiýasynyň bu meseläni parlamentiň ses bermegine goýmagynyň bu partiýanyň beýleki partiýalardan hem goldaw tapjakdygyna ynanýandygyny aňladýandygyny aýdýarlar.


text:
Türkmen-owgan araçäginde ýerleşýän Amyderýanyň öz akymyny üýtgetmegi netijesinde Owganystanyň Türkmenistan bilen serhetleşýän Jowizjan welaýatynyň Garkyn etrabynyň müňlerçe gektar ýeri suwuň astynda galdy. Wagtyň geçmegi bilen bu ýerde, ýagny derýanyň ortasynda ada emele geldi.
Garkyn etrabynyň ýaşaýjylar bu ada geçip, öz mal-garalaryny bakýardylar. Häzirki wagtda türkmen serhetçileriniň bu adany eýeländigi we Garkyn etrabynyň ýaşaýjylarynyň ada geçmegine rugsat bermeýändigi habar berilýär.
Bu barada Azatlyk Radiosynyň Owganystandaky habarçysy Şaýymerdanguly Myradynyň taýýarlan maglumatyny diňlemek üçin aşakdaky düwmä basyň.


text:
Demirgazyk Atlantikada “Balmoral” gämisiniň ýolagçylary we ekipažy “Titanigiň” 100 ýyl mundan ozal heläk bolan ýerinde şu gün hatyra çäresini geçirdiler.
Bu taryhy tragediýada 1 500-den gowrak adam heläk boldy. “Titanigiň” geçen ýoluny yzarlaýan “Balmoral” tümlükde gark bolan gäminiň hatyrasyna üç sany çemen wenogyny suwa goýberdi we gäminiň signalyny berdi.
“Titanigiň” 150 pidasynyň jaýlanan ýeri bolan Kanadanyň Halifaks şäherindäki kelisede jaňlar kakylyp, gäminiň gark bolan pursaty bellendi. Asmany heläkçilik signalyny beriji raketalar ýagtylandyrdy.
“Titanigiň” gurulan ýeri bolan Irlandiýanyň Belfast şäherinde ýekşenbe güni hatyra bagy açylýar.
Angliýanyň Lihfild şäherinde, “Titanigiň” kapitany Edward Smitiň öýüniň golaýynda 300 töweregi adam hatyra çäresine gatnaşdy.


text:
Ýakynda janyna kast etmek synanyşygy amala aşyrylan ermenistanly prezidentlige dalaşgär Paruýr Haýrikýan prezidentlik saýlawlarynyň iki hepde yza süýşürilmegini haýyş edip, ýurduň Konstitusion suduna ýüz tutdy.
Indi bu mesele boýunça karar çykarmak üçin suduň ygtyýarynda dört gün möhlet bar. Ozalky planlaşdyrylyşyna görä, prezidentlik saýlawlary 18-nji fewralda geçirilmeli. Onda ýedi sany dalaşgär özara bäsleşmekçi.
Dalaşgärlerden biri, 63 ýaşly Paruýr Haýrikýan 31-nji ýanwarda Ýerewandaky öz öýüniň ýanynda edilen hüjümde egnine ok ýarasyny alypdy.
Jenap Haýrikýan başda saýlawlaryň yza süýşürilmegine aýak diremejekdigini aýtsa-da, 10-njy fewralda ol ýurduň Konstitusion suduna bu barada öz arzasyny berendigini mälim etdi.
Ermenistanyň konstitusiýasy dalaşgärlerden islendik biriniň öz erkine bagly bolmadyk ýagdaýda saýlawlara gatnaşyp bilmeýän halatynda saýlawlaryň möhletiniň iki hepde yza süýşürilmegine rugsat berýär. Eger şondan soň hem päsgelçilik dowam etse, onda saýlawlaryň ýene 40 güne çenli yza süýşürilmegine rugsat berilýär.
Hüjümiň matlaby anyk däl
Paruýr Haýrikýana edilen hüjüm bilen baglanyşykly güman bildirilýän iki adam tussag edildi. Emma, muňa garamazdan, organ işgärleri bu hüjümiň matlabynyň henizem belli bolman galýandygyny aýdýarlar.
Ermenistanyň Milli howpsuzlyk gullugy 7-nji fewralda tussag edilen 46 ýaşly Haçatur Pogasýanyň we 40 ýaşly Samwel Harutiunýanyň dalaşgäriň janyna kast etmäge synanyşandyklaryny boýun alandyklaryny aýdýar.
Paruýr Haýrikýan (sagda) janyna kast etmäge edilen synanyşygyň ertesi güni Ýerewanyň keselhanasynda. Ýerewan, 1-nji fewral, 2013.
Prezidentlige dalaşgär Paruýr Haýrikýan Ermenistanyň “Milli öz-özüňi kesgitleýiş” partiýasyna liderlik edýär. Ýöne ol ikilenji möhlet prezidentlige dalaş edýän Serž Sarkisýan bilen çynlakaý bäsleşip biljek kandidat hasaplanylmaýar.
Bu partiýanyň websaýtynda ýaýradylan beýanatda Paruýr Haýrikýanyň sagalmak prosesiniň birneme haýallandygy we, şol sebäpdenem, onuň soňky günler birnäçe duşuşyklary we interwýulary ýatyrmaga mejbur bolandygy aýdylýar.
Özüne edilen bu hüjümiň yzýany Paruýr Haýrikýan bu wakada özüni “köp ýyllap yzarlap gelen” ozalky sowet ýurtlaryndan biriniň gizlin gulluklaryna güman bildirýändigini aýtdy. Emma ol haýsy ýurdy göz öňünde tutýandygyny welin mälim etmedi.
Paruýr Haýrikýan sowet häkimiýeti ýyllarynda özüniň gizlin bir syýasy gurama agzalygy hem-de gizlin syýasy neşirleri çap edýändigi üçin on ýyldan gowrak sowet türmesinde tussaglykda oturypdy. Birneme soňra ol Ermenistanyň içerki sürgünliginde-de üç ýyl bolupdy.


text:
Penşenbe güni Azerbaýjanyň hökümeti bu ýurduň öz harby bazalaryny Ysraýylyň howa güýçleriniň ulanmagyna berendigi barada ABŞ-nyň “Foreign Policy” žurnalynda çap edilen maglumaty ret etdi.
Bu žurnalda Birleşen Ştatlaryň ady agzalmadyk bir hökümet çeşmesine salgylanyp çap edilen makalada Azerbeýjanyň öz Eýran bilen serhetlerine golaý ýerdäki harby bazalaryny Ysraýylyň söweş uçarlarynyň ulanmaklaryna berilýändigi aýdylýar.
Azerbaýjanyň prezident administrasiýasynyň metbugat sekretary Ali Hasanow käbir daşarky güýçleriň Azerbaýjan bilen Eýranyň gatnaşyklaryny ýaramazlaşdyrmaga çalyşýandyklaryny nygtamak bilen, bu žurnaldaky maglumatlary hakykata laýyk gelmeýän maglumat hökmünde ret etdi.


text:
Leonid Andreýew
Leonid Andreýew
(1871-1919)
XX asyr rus edebiýatynyň görnükli wekili, ekspressionizm akymynyň gözbaşynda duran meşhur ýazyjy Leonid Nikolaýewiç Andreýew 1871-nji ýylda, Rus imperiýasynyň Orýol şäherinde dünýä inýär. Leonid Orýol şäheriniň klassiki gimnaziýasyny tamamlaýar, eýýäm çagalyk ýyllaryndan kitap okamaga höweslenýär. Onuň juwan kalbyny Artur Şopengauer hem Eduard fon Gartman ýaly nemes pelsepeçileriň eserleri bendi edýär. Pessimizm we panpsihizm ýaly taglymatlara eýeren bu pelsepeçiler geljekki ýazyjynyň häsiýetine hem dünýägaraýşyna, döredijiligine örän uly täsir ýetiripdirler.
Leonid Andreýew Moskwadaky hukukçylyk uniwersitetini 1897-nji ýylda tamamlaýar, soňra 1902-nji ýyla çenli aklawçy bolup işleýär, emma bu işini taşlap, žurnalist hem ýazyjy bolmak kararyna gelýär. 1898-nji ýylda onuň ilkinji hekaýasy «Bargamot we Karaska» çap edileninden soň ýazyja Maksim Gorkiý üns berýär, ony ýaş ýazyjylar birleşigine çagyrýar. Emma diňe 1901-nji ýylda, «Bir bar eken, bir ýok eken» atly hekaýasy çap edileninden soň Andreýew okyjylaryň söýgüsine mynasyp bolýar. 1902-nji ýylda «Kurýer» gazetine redaktor bellenýär, Watanynyň jemgyýetçilik çärelerine işjeň gatnaşýar.
Leonid Andreýewiň eserleri çuňňur gumanizme, pasifizme hem watansöýüjilige, şol bir wagtda-da skeptisizme hem pessimizme ýugrulandyr. Ýazyjy özüniň «Diwar», «Pikir», «Gyrmyzy gülki», «Gubernator», «Ýedi sany asylanlar hakynda» atly hekaýalary, «Wasiliý Fiweýskiýniň ömri», «Iuda Iskariot» powestleri bilen rus edebiýatynyň altyn hazynasyna girmegi başardy.
Andreýew özüni F.M.Dostoýewskiýniň şägirdi hasaplaýardy. Ol öz döwründe L.N.Tolstoý, A.P.Çehow, A.S.Blok, D.S.Merežkowskiý ýaly ýazyjylaryň öwgüsine mynasyp bolupdy.
Bolşewistik rewolýusiýasyny kabul etmänligi sebäpli, Andreýew ömrüniň soňky ýyllaryny Finlýandiýada ýaşapdy, şol ýerde hem 1919-njy ýylda dünýeden ötýär.
Ýazyjynyň soňky eseri bolan «Şeýtanyň gündeligi» powesti tamamlanman galýar.


text:
Daşoguz welaýatynyň merkezinde, welaýatyň şäherdir etrap merkezlerinde soňky üç ýylda onlarça täze binalar peýda boldy.
Gurlup ulanmaga berlen we henizem gurluşygy dowam edýän täze ymaratlaryň käbirleri adamlary begendirmän duranok. Sebäbi ol desgalar işe girizilip, ulanmaga berlen halatynda welaýatda ýiti duýulýan işsizlik, ýaşaýyş jaý ýetmezçiligi, garyplyk, ýeter-ýetmezçilik ýaly problemalaryň kem-kemden çözülmegine, soňy bilen bolsa doly aradan aýrylmagyna mümkinçilik döreder.
Welaýat merkeziniň ýaşaýjylary şäheriň Görogly prospektiniň ugrunda bina edilýän dört-bäş gatly ýaşaýyş jaýlary, şäheriň gündogar çetinde gurulýan arassa agyz suw zawodyny, «Nowruz» mikroraýonda bina edilýän täze mekdebi we çagalar bagyny görenlerinde, begençlerinden iki bolup bilenoklar. Sebäbi şol ýaşaýyş jaýlar köp adamlary jaýly edip biler, suw zawody arassa agyz suwy bilen üpjün eder. Netijede, giň ýaýran iç-geçme, sarygetirme ýaly ýokanç keselleriň öňüni almaga ýardam eder.
Begendirýän gurluşyklaryň ýene biri welaýat merkezinden aeroporta gidýän ýoluň ugrunda gurulýan egirme fabrigidir. Bu kärhana zenanlaryň ýüzlerçesini iş bilen üpjün eder.
Işsizlik welaýatymyzda ýiti duran meseleleriň biri. Şular ýaly egirme-dokma fabrikler, ýüňdür mal derisini gaýtadan işleýän kärhanalar, umuman, şunuň ýaly desgalar köpräk gurluberse, adamlaryň durmuşy gowulaşar.
Möhüm däl proýektler
Emma häzir gurulýan we ýakynda ulanmaga beriljek binalaryň arasynda ilata peýda getirjek, ýiti sosial problemalary aradan aýyrjak binalar juda ujypsyz, olary sanamak üçin bir eliň barmaklary hem artykmaçlyk edýär.
Ile peýda bermejek binalaryň biri Görogly prospektiniň ugrunda gurulýan Ruhyýet köşgidir. Bu äpet bina Saparmyrat Nyýazowyň görkezmesi boýunça galdyrylyp başlanypdy. 4-5 ýyldan bir gezek Türkmenistanyň Halk Maslahatyny şol jaýda geçirmek göz öňünde tutulypdy. Indi Niýazowam ýok, Halk Maslahatam. Emma muňa seretmezden gurluşyk tamamlaýjy tapgyryna ýetip barýar.
Daşoguzlylaryň özleriniň aýtmaklaryna görä, Ruhyýet köşgüne harçlanan pula ýüzlerçe maşgalany ýaşaýyş jaýy bilen üpjün edip bolardy, ýüzlerçe işsiz adama iş orunlaryny doredip bolardy. Emma ýönekeý bolmadyk, çözgüde mätäç bu meselelere ne welaýatyň ketdeleri, ne-de paýtagtda oturanlar üns berýär.
Öňem, häzirem gurluşyklar oýlanyşyksyz, ykdysady ýa-da sosial taýdan seljermezden alnyp barylýar. Muňa welaýat merkezinde gurulýan 10 müň orunlyk täze stadiony, bahasy onlarça million dollar bolan ippodromy, we şuňa meňzeş zerurlygy bolmadyk binalary mysal getirip bolar.
Şäheriň «Garaşsyzlyk» stadiony hemişe boş dur, onuň golaýyndaky meýdançany diňe güýzde edara-kärhanalaryň işgärlerini pagta ugradanda ulanýarlar. Beýleki wagtlarda bolsa stadionyň özi hem, onuň töweregindäki meýdançalar hem boşlugyna galýar. Şeýle bolansoň ýene-de bir 10 müň orunlyk stadion gurmak kimiň «akylly» kellesine geldikä?
“Gerek, ýöne häzir däl”
Elbetde, stadionam, ippodromam halkyň medeni dynç almagyny üpjün etmekde, saglygyny dikeltmekde gerek. Ýöne olaryň häzirlikçe zerurlgy ýok, çünki işsiz, hal-ýagdaýy pes adamlar stadiona-da barmaz, ippodroma-da!
Ilaty täze iş orunlar bilen üpjün edip biljek, ýerli çig mallary gaýtadan işläp biljek, welaýatyň ykdysady we sosial ösüşine saldamly goşant goşup biljek kärhanalar gurulsa gowy bolardy.
Şatlyk Öwezow daşoguzly synçy. Şu blogda öňe sürlen pikirler hem-de garaýyşlar awtoryň özüne degişli.


text:
Pablo Pikassonyň şu wagta çenli belli bolmadyk 300 töweregi eseri Fransiýada 71 ýaşly pensionerden tapyldy. Olaryň umumy bahasy 80 million dollar töweregi.
Öňki elektrik ussasy Pýer Le Gennegiň sözlerine görä, ol Pikassonyň birnäçe öýüne signalizasiýa sistemasyny gurup beripdir, şol suratlary hudožnik oňa sowgat beripdir.
Öňki elektrik ussasy bilen onuň mirasdarlarynyň arasynda 217 surat üçin göreş gidýändigini Fransiýanyň «Liberation» gazeti ýazýar. Olar suratlaryň ogurlanmagyndan howatyr edýärler.


text:
Owganystanda türkmen dili döwletiň resmi dilleriniň biri diýlip yglan edilse-de, bu ýurtda henize çenli Türkmen hususy telekanaly ýa-da radiosy hereket etmeýär.
Häzirki wagtda Owganystanda türkmen dilinde diňe birnäçe gazet-žurnal çap edilýär. Şeýle-de, Owganystanyň radio-telekanallarynda türkmen dilinde gysga gepleşikler berilýär.
Azatlyk Radiosynyň Owganystandaky habarçysy bu mesele boýunça “Watandaran” atly neşirýat gullugynyň başlygynyň orunbasary Abdyrahman Söhbet bilen söhbetdeşlik geçirdi.


text:
Şenbe güni Orsýetiň paýtagty Moskwanyň merkezinde ýüzlerçe protestçi geçen ýyl polisiýa bilen çaknyşyklarda aýyplanyp tussag edilen aktiwistleriň azat edilmegini talap edip, demonstrasiýa geçirdi.
Moskwanyň Nowopuşkinskiý parkynda gurnalan bu piket çäresinde protestçiler tussaglykdaky aktiwistleriň suratlaryny we “Zamunlykdakylary azat edin!” diýen mazmundaky şygarlary göterip, çykyş etdiler.
Demonstrasiýada çykyş eden Döwlet Dumasynyň ozalky deputaty Gennadiý Gudkow syýasy aktiwistleriň türmeden boşadylmagyny talap edilip gurnalan bu çäräni Orsýetdäki “geljekki repressiýalaryň öňüni almak” üçin ädilen ädim diýip häsiýetlendirdi.
“Bu günki protest çäresi Orsýetde eýýäm peýda bolup başlan syýasy tussaglaryň, hakyky syýasy tussaglaryň hatyrasyna gurnalan çäre. Ol tussaglar onlarça we hatda ýüzlerçe. Bu heniz köpçülikleýin repressiýa däl. Emma biz öz başymyzdan geçen 1930-njy ýyllaryň iň bir aýylganç repressiýalary ýaly köpçülikleýin repressiýalaryň ýüze çykmak ähtimallygynyň öňüni almak üçin şeýle demonstrasiýany gurnadyk” diýip, Gennadiý Gudkow nygtady.
Jebisleşdiren waka
Orsýetde geçen ýylyň maýynda, Wladimir Putiniň prezidentlik wezipesine gaýtadan dolanan güni gurnalan protest demonstrasiýasynda tussag edilen aktiwistleriň duçar bolan ykbaly oppozision toparlary has-da özara jebisleşdirdi.
2012-nji ýylyň 6-njy maýynda gurnalan şol demonstrasiýa hem-de Bolotnaýa meýdançasynda gurnalan ýöriş bilen baglanyşykly jemi 25 adam jenaýat jogapkärçiligine çekilipdi.
Şolardan on bäşisi häzirki wagt sud prosesine garaşyp, tussag izolýatorynda otyrlar. Ýene üç aktiwist, şol sanda radikal oppozision lideri Sergeý Udalsow hem öý tussaglygynda saklanýar.
Orsýetli biznesmen Maksim Lužýanine geçen ýylky berlen jeza çäresi bu aktiwistlere-de çynlakaý jeza çäresiniň berilmeginiň ähtimaldygyny görkezýär. Geçen ýyl Lužýanin özüne ýöňkelýän günäni boýun alanda, sud oňa 4.5 ýyl türme tussaglygyny beripdi.
2011-nji ýylda Moskwada gurnalan adatdan daşary uly gerimdäki protest çykyşlary Kremli çynlakaý alada goýupdy. Ýöne bu demonstrasiýalar soňra kem-kem ýatyşdy.
Oppozision aktiwistler protest hereketini has janlandyrmak maksady bilen geljek aý uly gerimde demonstrasiýa gurnamaklygy planlaşdyrýarlar. Bu çäre geçen ýylyň 6-njy maýyndaky protestiň ýyl dönümini bellemek hökmünde alamatlanar.


text:
Orsýet Birleşen Ştatlaryň täze sanksiýalaryny ugursyz bir zat hökmünde ret etdi we özüniň Krym ýarym adasyna taryhy hukugynyň bardygyny nygtady.
Orsýetiň Daşary işler ministrligi täze sanksiýalaryň Moskwany Krymdan el çekmäge iterip bilmejegini, sebäbi onuň Orsýetiň gadymdan bäri içerki bölegi bolup gelýändigini aýtdy.
Orsýetiň Daşary işler ministrliginiň sözçüsi Aleksandr Lukaşewiç 20-nji dekabrda «biz Waşingtonyň we Ottawanyň bu hili aksiýalaryň yzynyň netijesiniň boljagy barada pikir etmegini maslahat berýäris» diýdi we Orsýetiň muňa jogap çärelerini görjegini duýdurdy.


text:
Anna güni Kamerunyň hökümet resmileri bu ýurtdaky “Boko Haram” atly ekstremistik ýaragly topar tarapyndan zamun alnan fransuz maşgalasynyň zamunlykdan boşadylandygyny mälim etdiler.
Ýedi agzadan ybarat bolan bu fransuz maşgalasy şu ýylyň fewralynda Kamerunyň demirgazyk regionynda ýaragly söweşijiler tarapyndan zamun alnypdy. Bu zamun alnanlar fransiýaly är-aýal bilen birlikde, olaryň 5, 8, 10, 12 ýaşly çagalaryndan hem-de olaryň daýysyndan ybaratdy.
Kamerunyň resmileri penşenbe güni bu zamunlykdakylaryň söweşijiler tarapyndan ýurduň hökümet organlaryna sag-salamat gowşurylandyklaryny aýdýarlar.
Şu ýylyň ýanwarynda Fransiýanyň goşunlarynyň Malidäki yslamçy söweşijilere garşy harby operasiýalary ýola goýaly bäri, Afrika kontinentinde Fransiýanyň raýatlaryna garşy howplaryň has artandygy habar berilýär.


text:
«Hazyna» — HTTU
Şu gün Türkmenistanyň 23-nji Milli futbol çempionatynyň Ýokary ligasynda iň soňky — jemleýji tapgyryň duşuşyklary geçiriler. Çempion we kümüş medalyň eýeleri mundan öňki tapgyrda kesgitlenen hem bolsa, käbir orunlar iň soňky tapgyra çenli belli bolman gelýär. Şolaryň biri hem 6-njy orundyr.
Ýaryş tertibinden hem görnüşi ýaly, Ýokary liganyň 23-nji möwsümini 6-njy orunda tamamlamak üçin iki sany talyplar toparynyň arasynda ýiti göreş dowam edýär. Olaryň özara geçirjek şu günki duşuşygy bolsa haýsynyň çempionaty 6-njy orunda tamamlajakdygyny görkezer.
Edil häzirlikçe, HTTU «Hazynadan» bir ädim öňde. Ýöne bu günki duşuşygyň «Hazynanyň» meýdanynda geçiriljekdigini ýatlatsak, HTTU üçin bur artykmaçlyk ýeterlik bolup bilmejekdigi öz-özünden düşnükli. Biz möwsümiň dowamynda «Hazynanyň» öz meýdanynda güýçli garşydaşlara mynasyp garşylyk görkezip, hastda ýeňip hem bilýändigini birnäçe ýola gördük. Her näme-de bolsa, HTTU-nyň we «Hazynanyň» janköýerlerine Ýokary liganyň soňky tapgyrynda hem gyzykly duşuşyk garaşýar.
«Merw» — «Balkan»
Çempionatyň kümüş medalçysy «Balkan» soňky tapgyrda «Merwiň» myhmany bolar. Elbetde, bu duşuşygyň «Balkan» üçin uly bir ähmiýetio ýok, Ýöne «Merw» ýeňiş gazanan ýagdaýynda Ýokary liganyň 23-nji möwsümini 7-nji orunda tamamlap biler. Çempionatymyzyň iň baýry toparlarynyň biriniň möwsümi 8-nji orunda tamamlamagy, dogrudan-da, gowy netije däl. Şonuň üçin «Merwiň» futbolçylary meýdanda 90 minutlap diňe ýeňiş üçin göreş alyp bararlarmyka diýýäris. Onsoň hem şu möwsümde «Merw» öz meýdanynda «Balkany» ýeňip bilýändigini görkezdi.
«Şagadam» — «Aşgabat»
Tapgyryň iň esasy duşuşygy. Arada ýatan sepgtit bolsa 3-nji orun. Hawa, şu duşuşygyň ýeňijisi 23-nji çempionatymyzy 3-nji orunda tamamlap biler. Ýaryş tertibinde, häzirlikçe, «Şagadam» bürünç medala bir ädim ýakyn. Ýer eýelerini deňlik hem kanagatlandyryp biler. «Aşgabada» bolsa diňe ýeňiş gerek.
«Ahal» — «Daşoguz»
Tapgyryň ähmiýeti juda bir uly bolmadyk duşuşyklarynyň ýene-de biri. Çünki «Ahalyň» hem, «Daşoguzyň» hem ýaryş tertibindäki orny eýýäm belli. Şeýle-de bolsa, geçen tapgyrda tehniki ýeňliş berlen «Ahal» topary bu gezek myhmanlaryny gollar bilen «sylaglasa» gerek. Üstesine, geçen aýlawda «Daşoguz» öz meýdanynda AFK-nyň Kubogyna gatnaşan topary ýeňlişe-de sezewar edipdi.


text:
Döredijilik işinde “1% talant, 99% hem zähmet gerek” diýen kanuna meňzeş düşünje bar.
Az hem bolsa
Edebiýatçy bolanlara ol sözi A. M. Gorkiý aýtdy diýip öwredýärdiler. Soň görsem sazandalar hem kompozitorlar ol sözi P. I. Çaýkowskiý aýtdy diýdiler. Kim bilýär, belki, olaram başga bir akyldara salgylanýandyrlar. Ýöne ony kimiň aýdanynyň parhy ýok. Gep olaryň ikisiniň-de 1% talant gerek diýmeginde.
Şol kanuna eýersek, azda-kände talant bolmasa, hiç bir eser döräp bilmez. Şol iňňän kiçi zerur zadyň ýürekdäki yşk, söýgi ýa-da şoňa meňzeş bir ýiti duýgy bolmagy-da mümkin. Bu barada Magtymguly şeýle diýdi.
Köňül joşa gelmez, til hem sözlemez,
Her ýürekde yşkdan köz hem bolmasa.
Döredijilik işinde zähmetden ýa-da yhlasdan öňürti iň bolmanda 1 göterim talant, ýagny yşkdan közjagaz bolmasa, ýürek joşa gelip bilmejek ekeni.
Höwes hem zehin
Döredijilikde yhlasyň hem zähmetiň orny nämede?
Aýdaly, şol közjagaz bolmaýanda, gowy yhlas hem höwes bilen ýürek joşduryjy senet döredip bolmazmy diýen sowal döreýär. Bu barada Magtymguly şeýle diýipdir.
Yhlas bile bir kämile gol beren,
Ýeter bir menzile, ýetmeýen galmaz.
Diýmek, bir ussada, kämile yhlas bilen gol berip, jan çeken adam bir menzile ýetip bilýär. Emma ol ahyrky ýa-da beýik maksada ýeter diýmändir. Maksada ýetmek üçin, örän uly ýoly geçmek zerur bolsa gerek.
Zähmetiň paýy
Eýsem zähmetiň paýyna näme düşýär?
Belli sazanda Han Aky bir ýola Aşgabada gelende, türkmen radiosynyň sazly gepleşikler redaksiýasyna baryp: “Meniň „Kän güldi” diýen sazym hiç eşidilenok-la?” diýip sorapdyr.
Bölümiň müdiri oňa ol sazyň tötänden öçürilendigini, üstünden ýazgy düşenini aýdypdyr. Sazanda muňz aşa gynanypdyr. Müdir bolsa: “Näme wah-wahlap otyrsyň? Ýaňadan çalaýsana” diýipdir.
Han Aky gözüne ýaş aýlapdyr.
– Nädip ony ýaňadan çalaýyn? Hany ol el? Hany ol ýitilik?
Beýik ussat Mylly aga barada hem şony aýdýarýar. Ömrüniň soňky böleginde barmaklarynyň diýen etmeýäninden zeýrenýän ekeni. Şeýle-de bolsa, ýanyna gelenlere saz çalyp beripdir.
– Muňa halys endik edipdirin. Ýogsa barmaklar diýenimi edenok – diýip, sypaýyçylyk bilen duýdurypdyr.
Talant garraýarmy?
“Talant garramaýar, ýürekdäki köz öçmeýär” diýen bir gürrüň bar. Sebäbi sungat ýürekden inýär. Ynsan göwni bolsa hiç mahal garramaýar diýip düşündirýärler.
– Göwün garramaýar diýilýäni çynmy? – diýip, şahyr Mämmet Seýitden soradym.
– Heý, garramazmy? – diýip, ol janyndan syzdyryp gürläp başlady. – Göwün garramag-a däl, ölübem bilýär. Sen Sergeý Ýeseniniň näme üçin öz janyna kast edenini bilýňmi? E. Hemingueý näme üçin janyny ýeke oka tabşyrdy? Adamyň hyýaly, beýnisi ýaşdan gaty ir garraýar. Bu dörediji adamlara gaty gymmada düşýär.
Talantyň döwri
Han Aky şahyrlara dutar çalyp beripdir. Arasynda gowy gürrüňler bolupdyr. Han aganyň senedine gözi giden şahyr Amandurdy Annadurdy:
– Şu ýaşymda men dutar çalmagy öwrenip bilerinmi? – diýip sorapdyr.
Birsellem oýlanyp oturan Han Aky egnini ýygrypdyr.
– Ukybyň bolsa öwrenersiň, näme öwrenmän. Ýöne çalyp bilmersiň. Sebäbi seniň barmaklaryň bogunlary eýýäm gatan. Indi ol barmak kakuwy-da, perde basmagy-da isleýşiň ýaly etmez. Dutary çagalykda, on ýaşa çenli öwredip bolaýsa… – diýipdir.
Özboluşlylyk barada
Bir ýaş şahyryň gürrüňi boldy. Kimler öwdüler, kimler halamaýanyny aýtdylar. Ahyrynda olaryň barynyň halypasy Kerim Gurbannepesden soradylar.
– Häzir ol öýküniji – başgadan nusga alyjy. Asyl nusga bilen öýkünýäniň arasynda tapawut uly. Onuň haçan öz-özi boljagy belli däl.
Megerem, şertleriň şeýle agyrlygyndan bolsa gerek; saýlanyp barýan zehin aňsat çykyberenok.
Ýöne halkda bir gudratyň bardygyny; onuň aram-aram örän ukyply zehini orta çykarýandugyny aýdýarlar.
Hudaýberdi Hally, ýazyjy.
Bu ýerde aýdylanlar awtoryň pikiri.


text:
Rus resmileri belli sirk masgarabazy Oleg Popowyň ölmegi bilen baglylykda seljeriş işleriniň başladylandygyny mälim etdiler.
86 ýaşly Popow ýurduň günortasyndaky Rostow şäherine edýän saparynyň dowamynda, 2-nji noýabrda myhmanhanada ýüreginiň durmagy netijesinde ýogalypdyr. Bu barada Popowyň işlän sirkiniň dolandyryjysy maglumat berdi.
Derňew komiteti penşenbe güni Popowyň “ölümi bilen baglylykda derňewden öňki seljeriş işleriniň geçirilýändigini” mälim etdi.
“Güneş masgarabazy” ady bilen hem tanalýan Popow ýurduň iň ussat masgarabazlarynyň biri hökmünde bilinýärdi.
1969-njy ýylda Popowa Sowet soýuzynyň Halk artisti diýen at hem berilipdi. Ol 1991-nji ýylda Germaniýa göçüpdi. Popow 2015-nji ýylyň tomsunda, 24 ýyldan soň ilkinji gezek, Russiýada ýaňadandan çykyş edip başlapdy.


text:
Dünýäniň alty iri döwletiniň diplomatlary 11-nji iýulda gijäniň bir wagtyna çenli gepleşik geçirip, 13-nji iýula bellenen ahyrky möhletden öň jemleýji yşalaşyk gazanmaga çalyşdylar.
Diplomatlar Wenada 11-nji iýulda geçirilen ikitaraplaýyn we köptaraplaýyn gepleşiklerden soň, ylalaşyk tekstiniň 98 prosentiniň taýýar edilendigini aýtdylar.
Emma gepleşikçileriň 12-nji iýulda boljak duşuşuklara taýýarlanýan wagtynda iki ýa-da üç sany möhüm meseläniň çözülmän galýandygy barada habarlar çykdy.
Olaryň arasynda islendik şertnamanyň näçe wagt dowam etmelidigi we BMG-niň Eýrana garşy raketalar hem adaty ýaraglar boýunça girizen gadaganlygynyň aýrylmak meselesi hem bar.


text:
Dünýäniň iň täsirli alty ýurdunyň we Eýranyň gatnaşmagynda Tähranyň ýadro programmasy boýunça halkara gepleşikleri ikinji gününe başlady.
Gürrüňi edilýän iki tarap çarşenbe güni Ženewada gepleşikleriň täze tapgyryna başlapdylar. Ýöne bu meselede öňe gidişligiň gazanylandygy barada henize çenli maglumat berilmeýär.
Ženewada geçirilýän gepleşikleriň esasy maksady Eýranyň ýadro programmasy boýunça alyp barýan işleriniň ýarym ýyllyk togtadylmagyny gazanmak. Munuň netijesinde Günbatar Eýrana garşy girizen käbir sanksiýalaryny gowşatmagy wada berýär.
Günbatar döwletleri Eýranyň ýadro ýaraglaryny özleşdirýändiginden howatyr edýär. Eýran bolsa özüniň ýadro programmasynyň parahatçylykly maksatlar üçindigini nygtaýar.


text:
Ebu Reýhan Biruny
ABU REÝHAN BIRUNY Muhammet ibn Ahmet (973-1048) - Horezmde önüp-ösen alym, filosof, şahyr, lingwist. Ol geografiýa, matematika, minerologiýa, astronomiýa, farmakologiýa ýaly ylmyň dürli pudaklaryna degişli uly açyşlar edipdir. Ol köp sanly tebigy-ylmy, fil-sosiologik, syýasy-etik we poetik traktatlar ýazypdyr. Onuň ylmy we dini işleri özüniň köptaraplylygy, giňligi, meseleleriň batyrgaýlyk bilen goýluşy hem-de olaryň çözülişiniň originallygy bilen tapawutlanypdyr. Özara gan dökülişikli dawalaryň, dyngysyz harby çaknyşyklaryň, azat edijilik hereketiň güýçlenmegi, imperiýalaryň (Sasanitler, Gaznewiler, Garahanlylar, Seljuklar) ýykylmagy, dinastiýalaryň we häkimleriň (Mahmyt Gaznewi, Kabus, Mamun, Masut) çalşyp durmagy sebäpli, ol Gündogaryň dürli ýurtlarynda (Owganystanda, Eýranda, Hindistanda) sergezdanlykda ýaşamaly we eser döretmeli bolupdyr. Arap syýahatçysy geograf Ýakut Hamawy (13. asyr) Mary metjidiniň wakyfnamasynda bu uly alymyň kitaplarynyň ady ýazylan uly spisogy görenligini hanar berýär. Emma olaryň köpüsi ýa-ha ýitip ýok bolupdyr, ýa-da Gündogaryň we Günbataryň köp ýurtlarynyň kitaphanalarynda sanlyja golýazma galypdyr. Onuň 154 sany eseriniň ady belli bolup, olardan bize gelip ýeteni 40 çemesidir. Beýik akyldaryň "Geçen nesilleriň ýadygärlikleri", "Hindistan", "Minerologiýa", "Farmakognoziýa", "Masudyň kada-kanuny", ýaly işleri biziň günlerimizde hem gymmatyny gaçyrmadyk kitaplardyr. Ýokarda agzalan işleriň birinjisinde ("Geçen nesilleriň ýadygärliklerinde") awtor matematika, astronomiýa, meteorologiýa ýaly ylymlaryň esasy prinsipleri hakynda gürrüň berýär. Ol şonda Orta Aziýanyň gadymy halklarynyň ahlaklaryny we däp-dessurlaryny häsiýetlendirýär. Olaryň taryhynda bolup geçen esasy, has möhüm wakalary, dinlerini beýan edýär. Abu Reýhan Biruny özüniň göwrümi we içine alýan meseleleri boýunça ensiklopediýa ýaly bolan bu uly işinde Gündogaryň we Günbataryň köp halklarynyň - horezmlileriň, sogdularyň, farslaryň, araplaryň, ýewreýleriň, grekleriň, rimlileriň, we başgalaryň kalendarlaryny , ýyl hasaplaýyşlaryny deňeşdirýär hem analizleýär. Onuň beýleki işi ("Hindistan") Hindistanyň taryhyny, aýratyn-da onuň baý ruhy medeniýetini öwrenmekde häzire çenli möhüm çeşme bolup gelýär. 19. asyryň iň görnükli rus gündogar öwrenijisi W. R. Rozen bu ajaýyp eser barada şeýle diýýär: "Bu özboluşly ýeke-täk ýadygärlikdir we Günbataryň hem Gündogaryň ähli gadymy we orta asyr ylmy eserleriniň arasynda oňa taý geljegi ýokdyr...".


text:
BMG pitneçileriň zorlugy Owganystanyň ýetip gelýän saýlawlarynda uly mukdardaky adamyň ses bermegine zyýan ýetirip biler diýýär.
BMG saýlawlara iki hepdeden hem az wagt galanda çap eden hasabatynda howp-hataryň kandidatlaryň kampaniýasyna päsgel berendigini aýtdy.
Talyban 20-nji awgustda prezidentlige we welaýat geňeşlerine geçiriljek saýlawlary bulaşdyrmagy wada berýär. Owganystanda zorluk-sütem 2001-nji ýylda Talyban häkimiýetden gyrakladylaly bäri iň ýokary derejesine baryp etdi.
Zorluk esasanam ýurduň günortasynda we gündogarynda güýçli.


text:
Azerbaýjanda hukuk goraýjy aktiwist Widat Iskanderowa garşy jenaýat işi gozgaldy. Ol 2010-njy ýylda ýurtda geçirilen parlament saýlawlarynda saýlaw komissiýasynyň işine goşulyşmakda hem saýlawçylaryň öz erk-isleglerini erkin aýan etmeklerine päsgel bermekde aýyplanýar.
Bakuwyň Nasiminskiý raýonynyň sudy Iskanderowy 2 aý türme tussaglygyna höküm etdi.
Hukuk goraýjy aktiwistiň aklawçysy Akif Alizade bu aýyplamalaryň esassyzdygyny aýdýar. Onuň pikiriçe, hukuk goraýjy aktiwiste garşy jenaýat işiniň gozgalmagyna Iskanderowyň syýasy aktiwligi sebäp bolupdyr.
Iskanderow oppozisiýanyň gurnamagynda geçirilen mitinglere gatnaşandygy üçin, soňky bir aýyň dowamynda iki gezek gysga möhletleýin tussaglyga höküm edildi.
Geçen ýylky parlament saýlawlaryndan soň Widat Iskanderow saýlawlarda ýüze çykan galplyklary subut edýan wideo ýazgyny köpçülige ýaýradypdyr.


text:
Orsýetiň žurnalistleri ýurduň federal jenaýat-derňew komitetiniň başlygy Aleksandr Bastrykiniň “Nowaýa gazeta” atly gazetiň žurnalistini öldürjekdigi barada haýbat atandygy üçin, onuň wezipeden çekilmegini talap edýärler.
Penşenbe güni Aleksandr Bastrykin özüniň hakykatdanam “Nowaýa gazetanyň” redaktorynyň orunbasary Sergeý Sokolow bilen gürrüňdeşlikde emosiýa düşüp, şeýle haýbaty atandygyny boýun aldy we munuň üçin ötünç sorap çykyş etdi.
Onuň bu boýun almasyna ýurduň žurnalistleri we hukuk goraýjy toparlary has-da gahar-gazap bildirdiler. Orsýetiň hökümeti häzirlikçe bu çagyryşlara resmi reaksiýa bildirmedi.


text:
Müsüriň parlamenti ýurduň Ýokary sudunyň we güýçli harbylarynyň garşylyk görkezmegine garamazdan, gysga wagtlaýyn maslahata ýygnandylar.
Mundan ozal parlamentiň aşaky öýüniň aglabasynyň yslamçylardan düzülmegine garşylyk görkezip, Müsüriň Ýokary sudy ony dargytmak barada iýun aýynda karar çykarypdy.
Sişenbe güni gysga wagtyň dowamynda geçirilen bu mejlis ýurduň telewideniýesinde görkezildi.
Ýokary suduň garşylyk görkezmegine garamazdan täze saýlanan prezident Mohammed Mursi parlamenti dikeltmek barada karara geçen ýekşenbe güni gol goýdy.
Kairiň merkezinde prezidentiň we parlament köplüginiň tarapdarlary ýygnanyşýarlar.
ABŞ-nyň döwlet sekretary Hillary Klinton Müsürde dartgynly ýagdaýyň ýitileşmegine alada bildirýär. Ol prezidenti hem-de Ýokary harby geňeşi hyzmatdaşlyga we gapma-garşylyklary ýeňip geçmeklige çagyrdy.


text:
Birleşen Ştatlar Eýrandan nebit import etmesini kesen 11 ýurduň indi sanksiýalardan boşadylýandygyny aýtdy.
Döwlet departamenti Ýewropa Bileleşigi 2012-nji ýylyň iýulyndan bäri Eýrandan nebit satyn almady, şu kemeliş sebäpli 10 ýurt alty aýlyk ýeňillik gazandy we olar indi eýran nebitini satyn alyp başlap biler diýdi.
Ol ýurtlar Belgiýa, Çehiýa, Fransiýa, Germaniýa, Gresiýa, Italiýa, Niderlandiýa, Polşa, Ispaniýa we Britaniýa. Ýaponiýa hem sanksiýadan azat edildi, sebäbi bu ýurt hem Eýrandani alýan nebitini mazaly azaldypdy.
Amerikan sanksiýalary, Tährany ýadro programmasyny togtatmaga mejbur etmek üçin, Eýranyň ykdysadyýetine zyýan ýetirmegi maksat edinýärdi.
Waşington bu ýurdy ýadro ýaragyny edinjek bolmakda aýyplaýar, Tähran muny ret edýär.


text:
Salam, hormatly lukman. Men 19 yaşymda. Meniñ saçymda ak saçlar köpelýär. Munuñ bejergisi barmyka? Maslahat berseñiz hoşal bolardym.
Saýtyň okyjysy, Nury.
Hormatly Nury!
Ak saçlaryň 45-55 ýaşda köpelmegi kadaly hasaplansa hem, häzir 30 ýaşa ýetmedik ýaş adamlaryň 40%-de bu ýagdaýa duş gelip bolýar. Saçyň wagtyndan ir agarmagy köp sebäplere bagly bolup, alymlaryň köpüsi genetiki töwekgelçiligi öňe sürseler, köpüsi ony bedeniň alyş-çalyş ýagdaýlarynyň bozulmagy bilen düşündirýär. Saçyň ir agarmagy dowamly stress ýagdaýlary, wirusly keseller, bedende tirozin belok düzüminiň, misiň, kalsiniň ýetmezçiligi, galkan şekilli mäziň keselleri, aşgazan-içege ulgamynyň bozulmalary, melanin pigmentiniň emele gelmeginiň bozulmalary netijesinde başlap biler. Şonuň üçin hem endokrinolog, triholog lukmanlarynyň maslahatyny alyp, saçlaryň agarma ýagdaýynyň öňüni almaga synanyşyk edip bolar.
Gynansagam, köp halatlarda saçyň agarmagynyň sebäplerini anyklap, degişli bejergini geçirmäge mümkinçilik bolmaýar. Onuň ýaly ýagdaýlarda saç reňkleýji kosmetiki serişdelerden peýdalanmak esasy çykalga bolup durýandyr.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Yslam
Yslam yeke Tanryly ve supernational bir dindir. Yslam dinine ynanan adamlara Musulman diyilyar. Pygammeri Hezreti Muhammet'dir.
Yslam dünýä dinleriniň içinde iň ýaşydyr. Muňa garamazdan ol gaty giň gerim bilen dünýä ýaýran dindir. Yslam uýýan adamlaryň sany boýunça dünýäde ikinji ýerde durýan dindir. Sünnüler we şaýylar yslam dininde tapawutlanýan esasy iki ugurdyr. Olar hem öz gezeginde birnäçe mezheplere bölünýär. Yslam dini Aziýada we Afrikada giň ýaýrandyr. Saud Arabystanyndaky Mekge we Medine musulmanlaryň mukaddes şäherleridir. Yslam dini Aziýada, Afrikanyň Merkezi we Demirgazyk sebitlerinde, Günorta-Gündogar Ýewropada giň ýaýrandyr. (Geçen asyryň ahyrynda dünýäde oňa uýýan adamlaryň sany 1 mlrd. 200 mln. çemesidi.) Türkmen halky hem yslam dinine uýýar. Beýik Saparmyrat Türkmenbaşynyň tagallasy bilen XX asyryň ahyrynda yslama uýýan türkmen halky hem öz dini ynançlaryny erkin ýüze çykarmaga mümkinçilik aldy.


text:
Täjigistanyň günortasynda Kulob şäherinde bolan uly ýangyn ýerli bazardaky 46 dükany we kiosklary weýran etdi, onlarça dükana bolsa zyýan ýetirdi.
Kulobyň şäher häkimliginiň sözçüsi Azatlyk radiosynyň Täjik gullugyna öten agşam Sahowat bazarynda bolan ýangynyň ýene 70 dükana we kafe zyýan ýetirendigini aýtdy.
Ol bazaryň tutuş tutýan meýdanynyň 480 kwadrat metrdigini aýtdy. Emma ýangnynda pidanyň ýokdugy aýdylýar. Ýangynyň sebäpleri derňelýär.
Bu bazarda ýanwar aýynda bolan ýangynda 96 dükan we 382 söwda nokady weýran bolupdy. Ol ýangynyň sebäbi bilinmändi.
Sahowat bazary 2009-njy ýylda hem otlanypdy we onuň hem sebäbi açylman galypdy.


text:
Türkmenistanyň futbol boýunça Milli çempionatynyň Ýokary ligasynyň 34-nji tapgyrynda ýurdumyzyň Aragatnaşyk ministrliginiň «Altyn asyr» topary özüniň taryhyndaky ikinji çempionlygyny yglan etdi. Şu tapgyra iň ýakyn garşydaşy bolan «Balkandan» 17 utuk öňde gelen «aragatnaşykçylar» tapgyrda paýtagtymyzyň adybir toparyny 2:1 hasabynda ýeňip, nobatdaky çempionlygyna gowuşdylar. Toparyň baş tälimçisi, Türkmenistanyň at gazanan tälimçisi bolsa aýry-aýry-toparlarda bassyr üç ýyl Türkmenistanyň çempiony bolan az sanly tälimçileriň hataryna goşuldy. Bir toparyň çempionatydaky duşuşyklarynyň tamamlanmagyna 6 tapgyr galanda çempion bolmagy bolsa, türkmen futbolynyň tarayhynda örän seýrek ýagdaýdyr we uly üstünlikdir.
34-nji tapgyryň duşuşygyna çempionlyk höwesi bilen çykan hem bolsa, «Altyn asyra» arzyly birinjiligige hut şu tapgyrda gowuşmak ýeňil düşmedi. Möwsümde özara geçiren ähli duşuşyklarynda bolşy ýaly, «Aşgabat» Ýazguly Hojageldiýewiň şägirtlerini gowuja derletdi. Hatda duşuşyk 84-nji minuda çenli 0:1 hasabynda «Aşgabadyň» artykmaçlygy bilen geçdi. Ahyrsoňy 84-nji minutda Didar Hajyýew tapawutlanyp, «aragatnaşykçylary» umytlandyrdy. Ýeňiş goly bolsa ýene-de şol futbolçydan 89-njy minutda geldi. «Altyn asyryň» Ýokary ligada garşydaş derwezelere geçiren 400-nji pökgüsi hökmünde hasaba alnan bu dürs urgy «aragatnaşykçylara» arzyly ýeňşi getirdi. Duşuşykda «Aşgabat» futbol toparynyň ýeke-täk pökgüsini geçen ýyl «Altyn asyryň» düzüminde çempion bolan tejribeli hüjümçi Berdi Şamyradow geçirdi.
Günüň beýleki bir duşuşygynda «Şagadam» Halkara türkmen-türk uniwersitetiniň talyplar toparyndan 3:1 hasabynda üstün çykdy. 14-nji minutda Yhlas Magtymow ýer eýelerini öňe çykardy. Birinji ýarymyň goşmaça minutlarynda HTTU-nyň goragçysy Hemaýat Kömekowyň öz derwezesine ýalňyşlyk bilen geçiren pökgüsi ýer eýeleriniň 2:0 hasabynda öňe saýlanmagyna getirdi. 51-nji minutda Gahrymanberdi Çoňkaýew hasaby 3:0-a çykardy. HTTU bu üç pökgä diňe Muhammet Astanowyň 78-nji minutdaky ýekeje dürs urgusy bilen jogap berip bildi.
Türkmenistanyň Ýokary ligasy — 2015: 34-nji tapgyryň duşuşyklary
25.11.2015 ý.
«Altyn asyr» 2:1 «Aşgabat»
Gollar:
0:1, Berdi Şamyradow 16’
1:1, Didar Hajyýew 84’
2:1, Didar Hajyýew 89’
«Şagadam» 3:1 HTTU
Gollar:
1:0, Yhlas Magtymow 14’
2:0, Hemaýat Kömekow 45+2’ (öz derwezesine)
3:0, Gahrymanberdi Çoňkaýew 51’
3:1, Muhammet Astanow 78’.


text:
12-nji aprelden başlap Siriýada ok atyşlygy bes etmek boýunça ylalaşyk güýje girdi. Mundan bir gün öň resmi Damask harby operasiýlary togtatmaklyga söz berdi. Gozgalaňçylar hem hüjümleri bes etjekdiklerini mälim etdiler.
BMG-niň we Arap Ligasynyň Siriýa meseleleri boýunça wekili Kofi Annanyň planyna görä, Siriýanyň hökümeti ýurduň şäherlerinden esgerleridir tanklary çykarmaly. Gürrüňi gidýän bu çärelere mundan iki gün ozal başlanmaly bolsa-da, häzire çenli bu durmuşa geçenok. Prezident Başar al-Assadyň režimi, aslynda, bu çäräni ýerine ýetirjekdigi ýa-da ýetirmejekdigi barada häzire çenli hiç zat aýdanok.
ABŞ-nyň resmileri-de Assadyň öz wadasynda durjakdygyna optimizm bilen garanoklar. Amerikanyň BMG-däki ilçisi Susan Raýsyň aýtmagyna görä, Siriýanyň berýän wadalarynyň ýerine ýetiriljekdigine “ynam juda çäkli”.
Moskwa bilen Tährandan goldawa garaşylýar
Bu wakalar bilen bir wagtda Waşingtonda G-8 toparynyň daşary işler ministrleri Siriýadaky krizisi maslahat etmek üçin duşuşyk geçirýärler. Duşuşygyň dowamynda Moskwanyň Siriýa has köp basyş görkezmegini gazanmak boýunça çagyryşlaryň edilmegine garaşylýar.
BMG-niň we Arap Ligasynyň wekili Kofi Annan Tähranda Eýranyň daşary işler ministri Ali Akbar Salehi bilen Siriýadaky ýagdaýlary maslahatlaşdy. Tähran, 11-nji aprel, 2012.
Kofi Annan Tährana edýän saparynyň çäginde Eýrany Siriýadaky krizisi kadalaşdyrmaga hemaýat bermäge çagyrdy.
“Eger-de biz birek-birek bilen hyzmatdaşlyk edip, siriýalylar bilen bilelikde işleşsek, onda biz meseleden çykalga taparys. Men Eýranyň edýän kömegine diýseň şat. Tähranyň Siriýa bilen aýratyn gatnaşyklary bar. Men Eýranyň çözgüdiň tarapynda durjakdygyna ynanýaryn” diýip, Annan belledi.
Tähran Assady saklamak isleýär
Öz gezeginde, Eýranyň daşary işler ministri Ali Akbar Salehi Assada mümkinçilik döretmek üçin maý berilmelidigini we Siriýa daşardan çozulmaly däldigini nygtap çykyş etdi.
Moskwa bilen Tähran öňden bäri Damaskyň ýakyn ýaranlary hökmünde tanalyp gelinýär.
Mundan ozal Orsýet bilen Hytaý BMG-niň Siriýadaky rehimsizligi ýazgaryjy iki sany rezolýusiýasyna weto goýupdylar. Ýöne, beýleki tarapdan, Orsýet bilen Hytaý Kofi Annanyň missiýasyny goldaýandyklaryny aýdýarlar.
BMG-niň maglumatlaryna görä, Siriýada bir ýyl töweregi wagt bäri dowam edýän gandöküşikligiň netijesinde 9 müň töweregi adam ölüpdir.